“Okɛ ohiɛ afɔ̃ Yehowa nɔ kɛ otsui fɛɛ, ni okɛ ohe akakpasa bo diɛŋtsɛ ojwɛŋmɔ.”—ABƐI 3:5.\n1, 2. (a) Mɛɛ shihilɛi wɔbaanyɛ wɔkɛkpe? (b) Kɛ́ wɔkɛ shihilɛ ni mli wa kpe, wɔmiikpɛ yiŋ ko ni he hiaa waa, loo wɔmiibɔ mɔdɛŋ wɔye kaa ko nɔ lɛ, namɔ esa akɛ wɔkɛ wɔhe akpasa, ni mɛni hewɔ?\nCYNTHIA * nitsumɔtsɛ lɛ eŋamɔ enitsumɔi lɛ ekomɛi momo, ni eshwie enitsulɔi lɛ ekomɛi. Cynthia nuɔ he akɛ lɛ ji mɔ ni baanyiɛ sɛɛ. Mɛni ebaafee kɛ́ enitsumɔ lɛ je edɛŋ? Te eeefee tɛŋŋ ewo ehe nyɔji lɛ? Nyɛmi yoo ko ni atsɛɔ lɛ Pamela lɛ miisumɔ ni efa kɛya he ni Maŋtsɛyeli shiɛlɔi ahe ehia yɛ, shi ani esa akɛ eya? Owula ko hu ni atsɛɔ lɛ Samuel lɛ yɛ naagba kroko. Beni edako tsɔ lɛ ekwɛɔ bɔlɛnamɔ he mfonirii ni ji ponografi lɛ. Amrɔ nɛɛ Samuel eye fe afii 20, shi enuɔ he waa akɛ ekwɛ ponografi. Te eeefee tɛŋŋ eye henumɔ nɛɛ nɔ?\n2 Kɛ́ okɛ shihilɛ ni mli wa kpe, ookpɛ yiŋ ko ni he hiaa waa, loo oobɔ mɔdɛŋ oye kaa ko nɔ lɛ, namɔ okɛ ohe kpasaa? Ani okɛ ohe fɔ̃ɔ bo diɛŋtsɛ onɔ, loo ‘oshɛɔ ojatsu lɛ ofɔ̃ɔ Yehowa nɔ’? (Lala 55:23) Biblia lɛ kɛɔ akɛ, “Yehowa hiŋmɛi kã jalɔi ahe, ni efeɔ toi ehaa amɛbolɔmɔi lɛ.” (Lala 34:16) Belɛ kwɛ bɔ ni ehe hiaa waa akɛ wɔkɛ wɔhiɛ aaafɔ̃ Yehowa nɔ kɛ wɔtsui fɛɛ, ni wɔkɛ wɔhe akakpasa wɔ diɛŋtsɛ wɔjwɛŋmɔ!—Abɛi 3:5.\n3. (a) Mɛni wɔhe ni wɔkɛaafɔ̃ Yehowa nɔ lɛ biɔ ni wɔfee? (b) Mɛni baanyɛ aha mɛi komɛi kɛ amɛhe akpasa amɛ diɛŋtsɛ amɛjwɛŋmɔ?\n3 Wɔhe ni wɔkɛaafɔ̃ Yehowa nɔ kɛ wɔtsui fɛɛ lɛ biɔ ni wɔfee esuɔmɔnaa nii yɛ gbɛ ni etaoɔ lɛ nɔ. Gbɛ ko ni he hiaa waa ni esa akɛ wɔtsɔ nɔ wɔfee enɛ ji ní wɔfɔ lɛ bɛŋkɛmɔ yɛ sɔlemɔ mli, ni wɔjɛ wɔtsuiŋ wɔbi lɛ gbɛtsɔɔmɔ. Kɛlɛ ewaa ehaa mɛi babaoo akɛ amɛkɛ amɛhe aaakpasa Yehowa kwraa. Akɛ nɔkwɛmɔnɔ lɛ, nyɛmi yoo ko ni atsɛɔ lɛ Lynn lɛ jɛ etsuiŋ ekɛɛ akɛ, “Ewa kɛha mi akɛ mikɛ mihe aaafɔ̃ Yehowa nɔ kwraa.” Mɛni hewɔ? Ekɛɛ, “Mipapa kpoo mi, ni mimami hu kwɛɛɛ mitsiabo. No hewɔ lɛ, mra mli ni mikase bɔ ni mi diɛŋtsɛ makwɛ mihe.” Shihilɛ mli ni Lynn tsɔ lɛ ha ewaa kɛhaa lɛ akɛ ekɛ ehe aaafɔ̃ mɛi krokomɛi anɔ kwraa. Kɛfata he lɛ, nyɛmɔ loo hesai ni mɔ ko yɔɔ kɛ nibii ni enyɛ efee yɛ shihilɛ mli lɛ baanyɛ aha ekɛ ehe afɔ̃ lɛ diɛŋtsɛ enɔ. Niiashikpamɔ ni asafoŋ onukpa ko yɔɔ lɛ baanyɛ aha etsu asafoŋ saji ahe nii ni esɔleee kɛtsɔɔɔ hiɛ kɛbiii Nyɔŋmɔ dɛŋ gbɛtsɔɔmɔ.\n4. Mɛni he abaasusu yɛ nikasemɔ nɛɛ mli?\n4 Yehowa miikpa gbɛ akɛ wɔbaabɔ mɔdɛŋ waa akɛ wɔbaahi shi yɛ wɔsɔlemɔi lɛ anaa, ni wɔfee nibii ni kɛ esuɔmɔnaa nii kpãa gbee. Belɛ, te wɔɔfee tɛŋŋ wɔshɛ wɔjatsui wɔfɔ̃ Yehowa nɔ ni yɛ nakai beaŋ nɔŋŋ lɛ wɔbɔ mɔdɛŋ waa wɔtsu naagbai ni mli wawai ni wɔkɛkpeɔ lɛ ahe nii? Kɛ́ wɔmiikpɛ yiŋ lɛ, mɛni esa akɛ wɔkwɛ jogbaŋŋ yɛ he? Kɛ́ wɔmiibɔ mɔdɛŋ ni wɔye kaa ko nɔ lɛ, mɛni hewɔ ehe hiaa waa akɛ wɔsɔle? Wɔbaasusu Ŋmalɛ mli niiashikpamɔi komɛi ahe koni wɔkɛná sanebimɔi nɛɛ ahetoo.\nBeni Wɔkɛ Shihilɛ ni Mli Wa Ekpe\n5, 6. Beni Ashur maŋtsɛ lɛ ka akɛ eeetutua Yerusalem lɛ, te Hezekia fee enii eha tɛŋŋ?\n5 Biblia lɛ wie Maŋtsɛ Hezekia ni jɛ Yuda lɛ he akɛ: “Eŋɔ ehe ekpɛtɛ Yehowa he; ekpaleee kɛjɛɛɛ esɛɛ, ni eye Yehowa kitai lɛ ni ewo Mose lɛ nɔ.” Hɛɛ, “eŋɔ ehiɛ efɔ Yehowa, Israel Nyɔŋmɔ lɛ, nɔ.” (2 Maŋ. 18:5, 6) Beni Maŋtsɛ Sanherib ni jɛ Ashur lɛ tsu enajiaŋdamɔlɔi—ni Rabshake fata he lɛ—kɛ tabilɔi babaoo kɛtee Yerusalem lɛ, te Hezekia fee enii eha tɛŋŋ? No mli lɛ, Ashur tabilɔi ni amɛhe wa lɛ eshɔ̃ Yuda maji ni atswa gbogboi wuji awo he lɛ ateŋ ekomɛi, ni no sɛɛ lɛ Sanherib ka akɛ eeetutua Yerusalem. Hezekia tee Yehowa sɔlemɔwe lɛ, ni esɔle ekɛɛ: “Yehowa, wɔ-Nyɔŋmɔ, miikpao fai, heremɔ wɔyiwala kɛjɛ edɛŋ, koni shikpɔŋ lɛ nɔ maŋtsɛyelii fɛɛ aná ale akɛ bo Yehowa okome too ji Nyɔŋmɔ!”—2 Maŋ. 19:14-19.\n6 Hezekia fee nii ni kɛ esɔlemɔ lɛ kpãa gbee. Dani eeeya sɔlemɔwe lɛ eyasɔle po lɛ, efã maŋbii lɛ koni amɛkahere Rabshake ahorabɔɔ lɛ nɔ. Kɛfata he lɛ, Hezekia tsu mɛi kɛtee gbalɔ Yesaia ŋɔɔ kɛha ŋaawoo. (2 Maŋ. 18:36; 19:1, 2) Hezekia fee nɔ fɛɛ nɔ ni ja gbɛ ni ebaanyɛ efee. Ebɔɔɔ mɔdɛŋ akɛ eeetao tsabaa ni kɛ Yehowa suɔmɔnaa nii kpãaa gbee kɛtsɔ bi ni eeebi yelikɛbuamɔ kɛjɛ Mizraim loo maji ni bɛŋkɛ amɛ lɛ adɛŋ. Ekɛ ehe fɔ̃ Yehowa nɔ moŋ fe ni ekɛ ehe aaakpasa lɛ diɛŋtsɛ ejwɛŋmɔ. Beni Yehowa bɔfo lɛ yagbe Sanherib tabilɔi 185,000 sɛɛ lɛ, Sanherib “fã yɛ jɛi,” ni eku esɛɛ kɛtee Ninive.—2 Maŋ. 19:35, 36.\n7. Mɛni wɔkaseɔ kɛjɛɔ Hana kɛ Yona sɔlemɔi lɛ amli?\n7 Beni Levinyo Elkana ŋa Hana he jaraa lɛ akɛni enyɛɛɛ efɔ hewɔ lɛ, lɛ hu ekɛ he kpasa Yehowa. (1 Sam. 1:9-11, 18) Beni gbalɔ Yona yɔɔ ŋshɔŋloo wulu lɛ musuŋ lɛ, esɔle ekɛɛ: “Mibolɔ mitsɛ́ Yehowa yɛ mifimɔ lɛ mli, ni eto he eha mi; mibolɔ kɛjɛ gbohiiaje musuŋ, ni ebo migbee toi,” ni Yehowa jie lɛ kɛjɛ loo lɛ musuŋ. (Yona 2:1, 2, 10) Kwɛ bɔ ni wɔtsui nyɔɔ wɔmli akɛ ekɔɔɔ he eko bɔ ni shihilɛ ni wɔkɛkpeɔ lɛ mli wa ha lɛ, wɔbaanyɛ wɔbo wɔtsɛ Yehowa ni eye ebua wɔ!—Nyɛkanea Lala 55:2, 17.\n8, 9. Mɛni Hezekia, Hana, kɛ Yona ha ekã amɛtsui nɔ yɛ amɛsɔlemɔi lɛ amli, mɛni wɔkaseɔ kɛjɛɔ mli?\n8 Nɔ kroko ni he hiaa ni wɔkaseɔ kɛjɛɔ Hezekia, Hana, kɛ Yona nɔkwɛmɔnii lɛ amli lɛ kɔɔ nɔ ni esa akɛ wɔha ehi wɔjwɛŋmɔŋ kɛ́ wɔmiisɔle beni wɔhe efi wɔ lɛ he. Mɛi etɛ lɛ fɛɛ he jara amɛ waa be ni amɛkɛ shihilɛ ni mli wa kpe lɛ. Kɛlɛ, wiemɔi ni amɛkɛtsu nii yɛ amɛsɔlemɔi lɛ amli lɛ haa wɔnaa akɛ amɛfooo amɛ pɛ amɛnɔ mli, ni jeee bɔ ni amɛaafee amɛná amɛnaagbai lɛ anaa tsabaa kɛkɛ kã amɛtsui nɔ. Nyɔŋmɔ gbɛ́i lɛ, ejamɔ lɛ, kɛ esuɔmɔnaa nii ni aaafee lɛ ji nɔ ni kã amɛtsui nɔ fe fɛɛ. Edɔ Hezekia waa akɛ aabɔ Yehowa gbɛ́i lɛ ahora. Hana wo shi akɛ ekɛ bi nuu ni eshweɔ waa akɛ ená lɛ aaaha koni gbekɛ lɛ asɔmɔ yɛ kpeebuu ni yɔɔ Shilo lɛ mli. Yona hu kɛɛ akɛ: “Maye mishiwoo lɛ nɔ.”—Yona 2:9.\n9 Kɛ́ wɔmiisɔle koni ajie wɔ kɛjɛ shihilɛ ni mli wa mli lɛ, nilee yɛ mli akɛ wɔɔpɛi yiŋtoi ahewɔ ni wɔsɔleɔ lɛ amli. Ani bɔ ni wɔɔfee wɔná wɔnaagba lɛ naa tsabaa lɛ kɛkɛ kã wɔtsui nɔ, loo wɔhaa Yehowa kɛ eyiŋtoo lɛ hiɔ wɔjwɛŋmɔŋ? Kɛ́ wɔmiina nɔ lɛ, ewaaa akɛ wɔɔha wɔ diɛŋtsɛ wɔshihilɛ he ahia wɔ aahu akɛ wɔɔku wɔhiɛ wɔshwie mumɔŋ nibii anɔ. Kɛ́ wɔmiisɔle koni Nyɔŋmɔ aye abua wɔ lɛ, nyɛhaa wɔkɛ wɔjwɛŋmɔ amaa Yehowa, egbɛ́i lɛ hetsemɔ, kɛ hegbɛ ni eyɔɔ akɛ eyeɔ nɔ lɛ bembuu lɛ nɔ. Kɛ́ wɔfee nakai lɛ, no baaha wɔya nɔ wɔfee nibii ni ja kɛ́ wɔnáaa tsabaa ni wɔtaoɔ kɛha wɔnaagba lɛ po. Bei komɛi lɛ, kɛ́ wɔsɔle lɛ Yehowa ejieŋ naagba lɛ, shi moŋ lɛ ebaawaje wɔ ni wɔnyɛ wɔdamɔ wɔshihilɛ lɛ naa.—Nyɛkanea Yesaia 40:29; Lala 121:1, 2.\nBeni Wɔmiikpɛ Yiŋ\n10, 11. Beni Yehoshafat kɛ shihilɛ ko kpe ni eleee bɔ ni eeefee etsu he nii lɛ, mɛni efee?\n10 Mɛɛ gbɛ nɔ otsɔɔ okpɛɔ yiŋ ni yɔɔ hiɛdɔɔ yɛ oshihilɛ mli? Ani eeenyɛ efee akɛ okpɛɔ oyiŋ, kɛkɛ lɛ osɔle koni Yehowa ajɔɔ yiŋ ni okpɛ lɛ nɔ? Susumɔ nɔ ni Yuda maŋtsɛ Yehoshafat fee beni Moab kɛ Amon asraafoi lɛ fee ekome koni amɛwuu amɛshi lɛ lɛ he okwɛ. No mli lɛ, Yuda nyɛŋ amɛnaa amɛdamɔ. Mɛni Yehoshafat fee?\n11 Biblia lɛ kɛɔ akɛ: “Yehoshafat she gbeyei, ni ekɔ efɔ̃ enɔ akɛ eeetao Yehowa sɛɛgbɛ.” Eshiɛ akɛ ahi ŋmãa yɛ Yuda fɛɛ, ni ebua maŋbii lɛ naa “koni amɛtao yelikɛbuamɔ kɛjɛ Yehowa dɛŋ.” Kɛkɛ ni Yehoshafat ho edamɔ Yuda kɛ Yerusalem asafo lɛ teŋ ni esɔle. Yɛ sɔlemɔ lɛ mli lɛ, ekpa fai akɛ: “Wɔ-Nyɔŋmɔ! aso okojoŋ amɛ? Ejaakɛ wɔ lɛ wɔbɛ hewalɛ yɛ nɛkɛ ta babaoo nɛɛ ní baa wɔnɔ nɛɛ hiɛ; ni wɔleee bɔ ni wɔɔfee, shi moŋ bo onɔ wɔhiŋmɛii jwere.” Anɔkwa Nyɔŋmɔ lɛ bo Yehoshafat sɔlemɔ lɛ toi ni etsɔ naakpɛɛ gbɛ nɔ ehere amɛyiwala. (2 Kron. 20:3-12, 17) Kɛ́ wɔmiikpɛ yiŋ, titri lɛ yɛ nibii ni baanyɛ asa wɔ kɛ Yehowa teŋ wekukpãa lɛ he lɛ ahe lɛ, ani esaaa akɛ wɔkɛ wɔhe fɔ̃ɔ Yehowa nɔ moŋ fe ni wɔkɛ wɔhe aaakpasa wɔ diɛŋtsɛ wɔjwɛŋmɔ?\n12, 13. Mɛɛ nɔkwɛmɔnɔ Maŋtsɛ David fee yɛ gbɛ ni atsɔɔ nɔ akpɛɔ yiŋ lɛ he?\n12 Kɛ́ wɔkɛ shihilɛ ko ni etamɔ nɔ ni ewaaa akɛ wɔɔná enaa tsabaa kpe—ekolɛ yɛ niiashikpamɔ ni wɔná be ko ni eho lɛ hewɔ lɛ, wɔnáa shihilɛ lɛ naa tsabaa mra lɛ—mɛni esa akɛ wɔfee? Amaniɛbɔɔ ko ni kɔɔ Maŋtsɛ David he lɛ haa wɔnaa sanebimɔ nɛɛ hetoo. Beni Amalekbii lɛ tutua Ziklag lɛ, amɛŋɔ David ŋamɛi kɛ ebii lɛ kɛ ewebii lɛ hu aŋamɛi kɛ amɛbii lɛ anom. David sɔle ebi Yehowa akɛ: “Ani mitiu asafo nɛɛ?” Yehowa to he akɛ: “Tiumɔ amɛ! shi ninamɔ kɛ̃ oonina amɛ ni be fɛɛ be ní fee lɛ mɛi lɛ fɛɛ aaashɛ odɛŋ.” David fee nakai, ni ‘eshɔ̃ nibii fɛɛ ní Amalekbii lɛ baloo kɛtee lɛ.’—1 Sam. 30:7-9, 18-20.\n13 Beni Amalekbii lɛ yatutua Ziklag sɛɛ lɛ, Filistibii lɛ ba ni amɛkɛ Israel abawuu. Shi kome ekoŋŋ lɛ, David sɔle ebi Yehowa nii, ni enine shɛ gbɛtsɔɔmɔ ni yɔɔ faŋŋ nɔ. Nyɔŋmɔ kɛɛ lɛ akɛ: “Fãa kɛya, ejaakɛ be fɛɛ be ni fee lɛ majie Filistibii lɛ mawo odɛŋ!” (2 Sam. 5:18, 19) No sɛɛ etsɛɛ lɛ, Filistibii lɛ ba ni amɛkɛ David abawuu ekoŋŋ. Amrɔ nɛɛ mɛni ebaafee? Kulɛ, ebaanyɛ eshwie eyiŋ akɛ: ‘Mikɛ shihilɛ ni tamɔ nɛkɛ ekpe shii enyɔ. Mikɛ Nyɔŋmɔ henyɛlɔi lɛ baawuu tamɔ bɔ ni mifee be ko ni eho lɛ.’ Aloo David baabi Yehowa dɛŋ gbɛtsɔɔmɔ? David kɛ ehe efɔ̃ɔɔ niiashikpamɔ ni eyɔɔ lɛ nɔ. Etee Yehowa ŋɔɔ ekoŋŋ yɛ sɔlemɔ mli. Kwɛ bɔ ni ená miishɛɛ babaoo akɛ efee nakai! Gbɛtsɔɔmɔi ni enine shɛ nɔ yɛ sɛɛkpee nɔ̃ nɛɛ mli lɛ yɛ srɔto. (2 Sam. 5:22, 23) Kɛ́ wɔkɛ shihilɛ loo naagba ko ni wɔkɛkpe dã lɛ kpe lɛ, esa akɛ wɔkwɛ jogbaŋŋ ni wɔkɛ wɔhe akafɔ̃ wɔniiashikpamɔ pɛ nɔ.—Nyɛkanea Yeremia 10:23.\n14. Mɛni wɔbaanyɛ wɔkase kɛjɛ bɔ ni Yoshua kɛ Israel onukpai lɛ kɛ Gibeonbii lɛ ye ha lɛ mli?\n14 Akɛni wɔyeee emuu hewɔ lɛ, esa akɛ wɔ fɛɛ—ni asafoŋ onukpai ni yɔɔ niiashikpamɔ po fata he lɛ—wɔkwɛ jogbaŋŋ koni wɔkaku wɔhiɛ wɔshwie Yehowa gbɛtsɔɔmɔ nɔ kɛ́ wɔmiikpɛ yiŋ. Susumɔ bɔ ni Mose sɛɛyelɔ Yoshua kɛ Israel onukpai lɛ fee amɛnii amɛha beni Gibeonbii lɛ tsake amɛhe ni amɛkwa amɛfee amɛhe oookɛɛ nɔ ni amɛjɛ maŋsɛɛ he ko shɔŋŋ lɛ he okwɛ. Yoshua kɛ Israel onukpai krokomɛi lɛ biii gbɛtsɔɔmɔ kɛjɛɛɛ Yehowa dɛŋ ni amɛkɛ Gibeonbii lɛ fee toiŋjɔlɛ he kpaŋmɔ. Eyɛ mli akɛ yɛ naagbee lɛ Yehowa kpɛlɛ kpaŋmɔ lɛ nɔ moŋ, shi eha aŋma gbɛtsɔɔmɔ ni amɛbiii lɛ lɛ he sane yɛ Ŋmalɛi lɛ amli koni wɔná he sɛɛ.—Yosh. 9:3-6, 14, 15.\nBeni Wɔmiibɔ Mɔdɛŋ Wɔye Kaa ko Nɔ\n15. Tsɔɔmɔ nɔ hewɔ ni ehe hiaa waa ni wɔsɔle koni wɔkabote kaa mli lɛ.\n15 Akɛni “esha mla” yɛ wɔhe nii amli hewɔ lɛ, ehe miihia ni wɔmia wɔhiɛ waa wɔwuu wɔshi henumɔi ni haa wɔfeɔ esha lɛ. (Rom. 7:21-25) Eji ta ni wɔbaanyɛ wɔye mli kunim. Mɛɛ gbɛ nɔ? Yesu kɛɛ esɛɛnyiɛlɔi lɛ akɛ ehe miihia ni amɛsɔle koni amɛkabote kaa mli. (Nyɛkanea Luka 22:40.) Kɛ́ wɔsɔle wɔha Nyɔŋmɔ, ni fɛɛ sɛɛ lɛ, susumɔi loo henumɔi gbohii ni wɔná lɛ ejeko wɔmli lɛ, esa akɛ ‘wɔyanɔ wɔkpã Nyɔŋmɔ fai’ koni eha wɔ nilee ni wɔkɛdamɔ kaa nɛɛ naa. Awo wɔ shi akɛ Nyɔŋmɔ “haa mɛi fɛɛ faa ni ewieee mɔ ko hiɛ.” (Yak. 1:5) Yakobo ŋma hu akɛ: “Kɛ nyɛteŋ mɔ ko he waaa lɛ [yɛ mumɔŋ] lɛ, etsɛ́ asafo lɛ mli onukpai lɛ kɛba eŋɔɔ, ni amɛkpa lɛ mu yɛ Nuŋtsɔ lɛ gbɛ́i amli ni amɛsɔle amɛha lɛ, ni hemɔkɛyeli sɔlemɔ lɛ aaahere helatsɛ lɛ yiwala.”—Yak. 5:14, 15.\n16, 17. Mɛɛ be ji be ni sa jogbaŋŋ akɛ wɔɔsɔle kɛbi yelikɛbuamɔ koni wɔnyɛ wɔye kaa nɔ?\n16 Ehe miihia ni wɔsɔle koni wɔnyɛ wɔye kaa nɔ, shi esaaa akɛ wɔmɛɔ ni kaa lɛ baninaa wɔ dani wɔsɔle. Susumɔ sane ko ni kɔɔ oblanyo ko ni atsĩ etã yɛ Abɛi 7:6-23 lɛ mli lɛ he lɛ he okwɛ. Be ko gbɛkɛ beni hiɛ ebu lɛ, oblanyo lɛ nyiɛ blohu ko ni ale akɛ yoo ajwamaŋ ko shĩa yɔɔ jɛi lɛ mli. Yoo lɛ kɛ enaa ŋɔɔmɔ sɔŋŋ ha ekpɛ̃lɛ, ni ekɛ enaa dɔkɔbii lɛ laka lɛ, ni oblanyo lɛ nyiɛ esɛɛ tamɔ tsina ni ayaagbe lɛ. Mɛni hewɔ oblanyo nɛɛ tee nakai blohu lɛŋ? Akɛni ‘enako jwɛŋmɔ,’ ni tsɔɔ akɛ ebɛ yitsoŋ hewɔ lɛ, eeenyɛ efee akɛ ená henumɔi gbohii ni enyɛɛɛ eye nɔ. (Abɛi 7:7) Mɛɛ be kulɛ esa akɛ esɔle koni ená he sɛɛ jogbaŋŋ? Eji anɔkwale akɛ eji esɔle beni ekɛ shihilɛ nɛɛ kpeɔ lɛ kulɛ ebaanyɛ ekpee naa. Shi be ni hi jogbaŋŋ ni kulɛ esa akɛ esɔle ji beni eba ejwɛŋmɔ mli akɛ eyanyiɛ nakai blohu lɛ mli lɛ.\n17 Ŋmɛnɛ lɛ, ekolɛ nuu ko miibɔ mɔdɛŋ ni eye ponografikwɛmɔ nɔ. Shi ŋɔɔ lɛ akɛ, etee Intanɛt lɛ nɔ hei komɛi ni ele akɛ ebaana mfonirii loo vidioi ni teɔ bɔlɛnamɔ akɔnɔ shi yɛ jɛmɛ. Ani esane lɛ ebafeŋ tamɔ oblanyo ni atsĩ etã yɛ Abɛi awolo lɛ yitso 7 lɛ mli lɛ? Kwɛ bɔ ni eyɔɔ oshara akɛ mɔ ko baaje gbɛ ni tamɔ nɛkɛ nɔ nyiɛmɔ shishi! Kɛ́ mɔ ko baanyɛ aye ponografikwɛmɔ he kaa lɛ nɔ lɛ, esa akɛ ebi Yehowa dɛŋ yelikɛbuamɔ yɛ sɔlemɔ mli dani eka po akɛ ebaaya he ko ni tamɔ nakai yɛ Intanɛt lɛ nɔ.\n18, 19. (a) Mɛni hewɔ ebɛ mlɛo akɛ oooye kaa nɔ lɛ, shi te ooofee tɛŋŋ odamɔ naagba nɛɛ naa jogbaŋŋ? (b) Mɛni otswa ofai shi akɛ obaafee?\n18 Ebɛ mlɛo akɛ wɔɔye kaa loo su gbonyo ko nɔ. Bɔfo Paulo ŋma akɛ: “Heloo lɛ diɔ nii asɛɛ eshiɔ mumɔ lɛ, ni mumɔ lɛ hu diɔ nii asɛɛ eshiɔ heloo lɛ.” No hewɔ lɛ, ‘wɔfeee nii moŋ ni wɔsumɔɔ.’ (Gal. 5:17) Bɔni afee ni wɔnyɛ wɔdamɔ naagba nɛɛ naa lɛ, kɛ́ susumɔi gbohii ba wɔjwɛŋmɔŋ nɔŋŋ lɛ, esa akɛ wɔkɛ hiɛdɔɔ asɔle, koni no sɛɛ lɛ wɔfee nibii ni kɛ wɔsɔlemɔ lɛ kpãa gbee. Paulo kɛɛ akɛ: “Kaa ko bako nyɛnɔ ni jeee gbɔmɔ he nɔ̃,” no hewɔ lɛ kɛ́ wɔha Yehowa ye ebua wɔ lɛ, wɔbaanyɛ wɔya nɔ wɔye lɛ anɔkwa.—1 Kor. 10:13.\n19 Kɛ́ wɔmiibɔ mɔdɛŋ wɔdamɔ shihilɛ ko ni mli wa naa jio, wɔmiikpɛ yiŋ ko ni yɔɔ hiɛdɔɔ jio, loo wɔmiibɔ mɔdɛŋ wɔye kaa ko nɔ jio lɛ, Yehowa eduro wɔ nɔ ko ni nɔ bɛ, no ji hegbɛ kpele ni wɔná akɛ wɔsɔle lɛ. Wɔkɛ nakai feemɔ tsɔɔ akɛ wɔkɛ wɔhe fɔ̃ɔ enɔ. Agbɛnɛ hu, esa akɛ wɔya nɔ wɔbi Nyɔŋmɔ ni eha wɔ mumɔ krɔŋkrɔŋ ni tsɔɔ wɔ gbɛ, ni wajeɔ wɔ hu lɛ. (Luka 11:9-13) Kɛfata he lɛ, ekɔɔɔ he eko nɔ ni baaba lɛ, nyɛhaa wɔkɛ wɔhe afɔ̃a Yehowa nɔ, ni wɔkɛ wɔhe akakpasa wɔ diɛŋtsɛ wɔjwɛŋmɔ.\n^ kk. 1 Atsake gbɛ́i lɛ.\n• Yɛ he ni akɛfɔ̃ɔ Yehowa nɔ lɛ gbɛfaŋ lɛ, mɛni okase yɛ Hezekia, Hana, kɛ Yona he?\n• Mɛɛ gbɛ nɔ David kɛ Yoshua nɔkwɛmɔnii lɛ haa wɔnaa bɔ ni ehe hiaa waa ni wɔkwɛ jogbaŋŋ kɛ́ wɔmiikpɛ yiŋ?\n• Mɛɛ be esa jogbaŋŋ akɛ wɔsɔle yɛ kai ahe?\nMɛɛ be esa jogbaŋŋ akɛ wɔsɔle koni wɔnyɛ wɔye kaa nɔ?


Wala Shihilɛ He Sane: Wɔna “Adiagba Kome Ni Jara Wa Lɛ” | Winston Payne Kɛ Eŋa Pamela\nKANEMƆ YƐ Abua Acholi Afrikaans Aja Akha Albania Altai Alur Amerika Mumuii Awiemɔ Amharic Amis Angola Mumuii Awiemɔ Arabic Armenia Armenia (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Blɔfo Boulou Bulgaria Cakchiquel (Western) Cambodia Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumuii Awiemɔ Congo Mumuii Awiemɔ Croatia Czech Damara Dangme Dayak Ngaju Denmark Digor Douala Drehu Dutch Ecuador Mumuii Awiemɔ Edo Efik Esan Estonia Ewe Fiji Finland Fon French Ga Garifuna Georgia Germany Gitonga Greenland Guadeloupean Creole Guarani Gujarat Gun Haitian Creole Hausa Hebri Hela Herero Hiligaynon Hindi Hiri Motu Hmong (White) Hungary Iban Ibanag Ibinda Iceland Igbo Iloko Indonesia Isoko Italia Japan Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laos Latvia Lenje Lhukonzo Lingala Lithuania Lomwe Low German Luganda Lunda Luo Luvale Macedonia Macua Makhuwa-Meetto Malagasy Malay Malayalam Malta Mam Mambwe-Lungu Mapudungun Marathi Marshallese Mauritia Creole Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mixtec (Guerrero) Mizo Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norway Nyaneka Nyungwe Nzema Okpe Oromo Ossetia Otetela Palau Panaman Mumuii Awiemɔ Pangasinan Papiamento (Curaçao) Persia Pidgin (West Africa) Pohnpei Poland Poland Mumuii Awiemɔ Portugal (Portugal) Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Rutoro Samoa Sangir Sango Saramacca Sena Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Sunda Swahili Swahili (Congo) Swati Sweden Tagalog Tahiti Tajiki Tamil Tarascan Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Turkmen Tuvalu Twi Tzeltal Tzotzil Uighur (Arabic) Uighur (Cyrillic) Ukrain Umbundu Urdu Urhobo Uruund Uzbek Uzbek (Roman) Venda Venezuela Mumuii Awiemɔ Vietnam Wallis Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nWɔna “Adiagba Kome Ni Jara Wa Lɛ”\nMɛi ni gba ji Winston Payne kɛ eŋa Pamela\nWINSTON PAYNE kɛ eŋa Pamela (Pam) sɔmɔɔ yɛ Australasia nitsumɔhe nine lɛ. Amɛsumɔɔ Yehowa kɛ ewebii lɛ. Yɛ shihilɛi ni mli wala kɛ naagbai ni amɛkɛkpe, tamɔ maŋ kroko nɔ hilɛ, kɛ yoo lɛ musu ni fite lɛ fɛɛ sɛɛ lɛ, amɛhãko nɔ ko nɔ ko afite miishɛɛ ni amɛyɔɔ yɛ Yehowa sɔɔmɔ lɛ mli lɛ. Wɔkɛ amɛ gba sane, ni naa saji ni yɔɔ miishɛɛ ni amɛgba wɔ lɛ ekomɛi.\nWinston, te fee tɛŋŋ obale anɔkwale lɛ?\nMida yɛ Queensland, yɛ Australia. Wɔshĩa lɛ yɛ ŋmɔ ko ni etse ehe banee mli. No hewɔ lɛ, miweku lɛ titri ji mɛi ni mikɛshara, ni wɔteŋ mɔ ko mɔ ko eyaaa sɔlemɔ. Mibɔi Nyɔŋmɔ sɛɛ gbɛ taomɔ kɛjɛ be ni miye aaafee afii 12. Misɔle mibi lɛ ni ehã male lɛ jogbaŋŋ. Sɛɛ mli lɛ, mishi ŋmɔ lɛ mli ni miyaná nitsumɔ yɛ Adelaide, yɛ Australia Wuoyigbɛ. Be ko be ni mitee shisharamɔ yɛ Sydney lɛ, mikɛ Pam kpe, ni ekɛ mi wie jamɔ kuu ko he sane. No mli lɛ, miye afii 21. Jamɔ kuu nɛɛ mli bii lɛ heɔ amɛyeɔ akɛ Britainbii lɛ ji Israel wekui nyɔŋma maŋtsɛyeli ni aŋɔ amɛ nom yɛ afi 740 D.Ŋ.B. lɛ aseshibii. Be ni miku misɛɛ kɛtee Adelaide lɛ, mikɛ nuu ko ni mikɛtsuɔ nii ni Yehowa Odasefoi kɛ lɛ ebɔi Biblia lɛ kasemɔ lɛ gba jamɔ kuu nɛɛ he sane. Ŋmɛlɛtswai fioo ko pɛ wɔgba sane, ni wɔsanegbaa lɛ kɔ Odasefoi lɛ ahe titri. Mina akɛ Yehowa miihã sɔlemɔ ni misɔle yɛ migbekɛbiiashi lɛ hetoo. Mibale anɔkwale ni kɔɔ mɔ ni bɔ mi lɛ kɛ e-Maŋtsɛyeli lɛ he. Nɛkɛ ji bɔ ni fee ni mina “adiagba kome ni jara wa lɛ.”—Mat. 13:45, 46.\nPam, bo hu obale anɔkwale lɛ yɛ ogbekɛbiiashi. Te eba lɛ tɛŋŋ?\nMida yɛ Coffs Harbour, yɛ New South Wales, yɛ Australia. Mifɔlɔi, kɛ minii kɛ minaa kɛ amɛhe dɔmɔ jamɔ kuu ni heɔ amɛyeɔ akɛ Britainbii lɛ ji Israel wekui lɛ aseshibii. No hewɔ lɛ, amɛtsɔse mi, minyɛmi nuu fioo lɛ, minyɛmi yoo onukpa lɛ, kɛ wɔnyɛkwɛ bii lɛ ateŋ mɛi pii yɛ nakai jamɔ lɛ mli, ni amɛhã wɔhe wɔye akɛ mɛi ni jɛ Britain lɛ ji mɛi ni Nyɔŋmɔ kpɛlɛɔ amɛnɔ. Shi tsɔɔmɔ nɛɛ hooo mimli kwraa, ni ehãaa manyɛ mikɛ Nyɔŋmɔ abɔ naanyo. Be ni miye afii 14 lɛ, mitee Anglican, Baptist, SDA, kɛ sɔlemɔi krokomɛi, shi amɛteŋ eko kwraa yeee ebuaaa mi ni male Nyɔŋmɔ.\nSɛɛ mli lɛ, miweku lɛ fã kɛyahi Sydney, ni jɛmɛ mikɛ Winston kpe yɛ lɛ. No mli lɛ, eba shisharamɔ. Tamɔ bɔ ni ewie lɛ, jamɔ kuu lɛ he sane ni mikɛ lɛ gba lɛ ji nɔ ni hã sɛɛ mli lɛ, ehã Odasefoi lɛ kɛ lɛ bɔi Biblia lɛ kasemɔ lɛ. Be ni akɛ lɛ bɔi Biblia lɛ kasemɔ lɛ, kɛ́ eŋma mi wolo lɛ, ŋmalɛi sɔŋŋ yɔɔ mli! Anɔkwa, shishijee lɛ, egba minaa, ni mimli fu lɛ po. Shi fiofio lɛ, mibana akɛ nibii ni ewieɔ lɛ ji anɔkwale.\nYɛ afi 1962, be ni miye afii 18 lɛ, mifã kɛtee Adelaide koni mabɛŋkɛ Winston. Eto gbɛjianɔ koni miyahi nyɛmi nuu ko ni atsɛɔ lɛ Thomas Sloman lɛ kɛ eŋa Janice ŋɔɔ. Odasefoi nɛɛ sɔmɔ akɛ maŋsɛɛ sɔɔlɔi yɛ Papua New Guinea. Amɛjie mlihilɛ kpo amɛtsɔɔ mi waa, ni amɛye amɛbua mi koni male Yehowa jogbaŋŋ. No hewɔ lɛ, mi hu mihã akɛ mi bɔi Biblia lɛ kasemɔ, ni etsɛɛɛ ni mibana akɛ mina anɔkwale lɛ. Be ni mikɛ Winston bote gbalashihilɛ mli nɔŋŋ lɛ, wɔkpɛ wɔyiŋ akɛ wɔkɛ wɔhe baawo be fɛɛ sɔɔmɔ nitsumɔ lɛ mli. Eyɛ mli akɛ wɔkɛ naagbai komɛi ekpe moŋ, shi wɔtsui enyɔ wɔmli yɛ yiŋ nɛɛ ni wɔkpɛ lɛ hewɔ, ni ehã wɔhiɛ esɔ adiagba ni jara wa ni wɔnine eshɛ nɔ lɛ waa.\nWinston, te nibii tee lɛ tɛŋŋ be ni nyɛbɔi Yehowa sɔɔmɔ lɛ?\nA. Hei ni wɔyasɔmɔ yɛ be ni wɔsɔmɔɔ akɛ kpokpaa nɔkwɛlɔ kɛ eŋa lɛ\nB. Stamp srɔtoi ni akɛtsuɔ nii yɛ ŋshɔkpɔi lɛ ekomɛi anɔ. Be ko ni eho lɛ, atsɛɔ Kiribati kɛ Tuvalu akɛ Gilbert and Ellice Islands\nD. Funafuti koral ŋshɔkpɔ fɛfɛo ni yɔɔ Tuvalu lɛ. Wɔsɔmɔ yɛ ŋshɔkpɔ nɛɛ kɛ ŋshɔkpɔi krokomɛi anɔ dani akɛ maŋsɛɛ sɔɔlɔi tee jɛmɛ\nBe ni mikɛ Pam bote gbalashihilɛ mli lɛ sɛɛ etsɛɛɛ lɛ, Yehowa gbele ‘shinai wuji’ pii ehã wɔ koni wɔnyɛ wɔtsu babaoo yɛ esɔɔmɔ lɛ mli. (1 Kor. 16:9) Klɛŋklɛŋ shinaa ni egbele ehã wɔ ji, gbɛgbamɔ nitsumɔ lɛ. Nyɛminuu Jack Porter, ni no mli lɛ, esɔmɔɔ wɔsafo bibioo lɛ akɛ kpokpaa nɔkwɛlɔ lɛ kɛ eŋa, Roslyn, ji mɛi ni wo wɔ hewalɛ ni wɔkɛ wɔhe awo gbɛgbamɔ nitsumɔ lɛ mli. (Amrɔ nɛɛ, mi kɛ Jack fɛɛ sɔmɔɔ akɛ Australasia Nitsumɔhe Nine Ajinafoi Akuu lɛ mli bii.) Mi kɛ Pam sɔmɔ akɛ gbɛgbalɔi afii enumɔ, ni wɔná miishɛɛ waa. Be ni miye afii 29 lɛ, ahã misɔmɔ akɛ kpokpaa nɔkwɛlɔ, ni wɔyasɔmɔ yɛ Pasifik Wuoyigbɛ Ŋshɔkpɔi lɛ anɔ. Ŋshɔkpɔi nɛɛ ji, American Samoa, Samoa, Kiribati, Nauru, Niue, Tokelau, Tonga, Tuvalu, kɛ Vanuatu. No mli lɛ, Fiji nitsumɔhe nine lɛ ni kwɛɔ shiɛmɔ nitsumɔ lɛ nɔ yɛ ŋshɔkpɔi nɛɛ anɔ.\nNakai beiaŋ lɛ, mɛi ni yɔɔ ŋshɔkpɔi ni etse amɛhe banee waa lɛ ateŋ ekomɛi anɔ lɛ ehiɛɛɛ Yehowa Odasefoi ahe jwɛŋmɔ kpakpa, no hewɔ lɛ, ehe bahia ni wɔkwɛ wɔhe nɔ jogbaŋŋ, ni wɔkɛ hiɛshikamɔ atsu nii. (Mat. 10:16) No mli lɛ, asafoi ni yɔɔ jɛmɛ lɛ daraaa, ni akrowai komɛi po yɛ ni kɛ́ wɔtee lɛ, nyɛmimɛi lɛ náaa he ko amɛhã wɔ ni wɔto. Shi kɛ́ eba lɛ nakai lɛ, wɔbiɔ mɛi ni yɔɔ akrowa lɛ mli lɛ kɛji amɛbaaná he ko amɛhã wɔ wɔto, ni be fɛɛ be lɛ, wɔnáa mɔ ko kɛ̃ hãa wɔ he ko wɔtoɔ.\nWinston, onyaa nitsumɔ ni wiemɔ shishitsɔɔlɔi tsuɔ lɛ he waa. Te fee tɛŋŋ ni obanya nitsumɔ nɛɛ he waa nakai?\nMiikwɛ skul kɛhã asafoŋ onukpai ni afee yɛ Samoa lɛ nɔ\nNo mli lɛ, asafo lɛ woji kɛ tratii fioo ko pɛ ayɔɔ yɛ Tongan, ni ji wiemɔ ko ni awieɔ yɛ Tonga lɛ mli. No hewɔ lɛ, kɛ́ nyɛmimɛi lɛ tee shiɛmɔ lɛ, amɛkɛ wolo ni akɛ mɛi kaseɔ yɛ nakai beiaŋ, ni ji Anɔkwale Ni Kɛ Mɔ Yaa Naanɔ Wala Mli Lɛ, Blɔfo nɔ lɛ ni tsuɔ nii. Be ni afee onukpai askul ko ni he otsii ejwɛ lɛ, asafoŋ onukpai etɛ komɛi ni ba skul lɛ eko lɛ kpɛlɛ akɛ amɛbaatsɔɔ wolo nɛɛ shishi kɛya Tongan mli, eyɛ mli akɛ amɛ-Blɔfo shɛɛɛ shɔŋŋ moŋ. Pam tswa nɔ ni amɛtsɔɔ shishi lɛ fɛɛ, ni wɔkɛmaje United States nitsumɔhe nine lɛ koni amɛkala amɛhã wɔ. Nitsumɔ muu lɛ fɛɛ he otsii kpaanyɔ. Eyɛ mli akɛ, amɛshishitsɔɔmɔ lɛ bɛ lɛ ekpakpa tsɔ moŋ, shi eye ebua mɛi ni wieɔ Tongan lɛ ateŋ mɛi babaoo ni amɛbale anɔkwale lɛ. Mi kɛ Pam fɛɛ jeee wiemɔ shishitsɔɔlɔi, shi niiashikpamɔ nɛɛ hã wɔbanya amɛnitsumɔ lɛ he waa.\nPam, kɛ́ okɛ ŋshɔkpɔi lɛ anɔ shihilɛ to Australia shihilɛ he lɛ, te onaa lɛ tɛŋŋ?\nBe ko be ni wɔsɔmɔɔ akɛ kpokpaa nɔkwɛlɔ kɛ eŋa lɛ, wɔwɔ tsɔne nɛɛ mli\nEsoro ŋshɔkpɔi lɛ anɔ shihilɛ kwraa! He fɛɛ he kɛ naagbai ni wɔkɛkpe; hei komɛi lɛ, tɔŋtɔŋi kpe wɔ waa, ni hei komɛi hu dɔɔ waa diɛŋtsɛ. Obishii hu gba wɔnaa yɛ hei komɛi, dani soro helai ni mɔmɔ wɔ hu. Agbɛnɛ hu, bei komɛi lɛ, wɔnáaa niyenii ni fa bɔ ni sa wɔye. Kɛ̃lɛ, nibii komɛi ye amɛbua wɔ ni wɔjie wɔjwɛŋmɔ yɛ naagbai nɛɛ anɔ. Yɛ hei nɛɛ pii lɛ, ayɛ tsũi ni tamɔ agba ni akɛ jwɛi ewo yiteŋ. Atsɛɔ tsũi ni tamɔ nakai lɛ yɛ Samoan mli akɛ fale. Daa gbɛkɛ lɛ, wɔyajɔɔ wɔhe yɛ tsũi nɛɛ eko mli, ni kɛ́ oyɛ jɛmɛ ni okwɛ ŋshɔ lɛ, eyɛ fɛo waa diɛŋtsɛ, ni ehãa mɔ náa miishɛɛ waa. Kɛ́ nyɔɔŋtsere lɛ miikpɛ waa lɛ, onaa akooshi tsei lɛ, ni kɛ́ okwɛ bɔ ni nyɔɔŋtsere lɛ kpɛɔ yɛ ŋshɔ lɛ nɔ lɛ, eyɛ fɛo waa. Nibii fɛfɛji tamɔ nakai ni wɔna lɛ hã wɔjwɛŋ nii anɔ ni wɔsɔle, ni enɛ hãaa wɔkɛ wɔjwɛŋmɔ aya naagbai ni wɔkɛkpeɔ lɛ anɔ.\nGbekɛbii lɛ ahe yɛ miishɛɛ waa, ni wɔbasumɔ amɛsane. Akɛni wɔfee blɔfomɛi hewɔ lɛ, kɛ́ amɛna wɔ lɛ, amɛnyaa wɔhe waa. Be ko be ni wɔtee Niue lɛ, gbekɛ nuu fioo ko kɛ enine shwishwia Winston nine he, ni ewie akɛ, “Misumɔɔ otsɛji lɛ.” Winston niji ahe yɛ tsɔi, ni etamɔ nɔ ni gbekɛ lɛ enako mɔ ko ni niji ahe yɔɔ tsɔi nakai dã. No hewɔ ewie akɛ Winston yɛ tsɛji lɛ.\nŊshɔkpɔi lɛ anɔ yɛ fɛo waa. Shi mɛi ni yɔɔ jɛmɛ lɛ ateŋ mɛi pii miiye ohia, ni amɛnáaa shihilɛ mlɛo kwraa. Amɛbɛ helatsamɔhei kpakpai, ni nu kpakpa namɔ hu wa. Anɔkwa, amɛnii fee wɔ mɔbɔ. Shi etamɔ nɔ ni egbaaa nyɛmimɛi lɛ anaa tsɔ, ejaakɛ amɛhi mli aahu amɛle. Amɛnu he akɛ, bei abɔ ni amɛ kɛ amɛweku lɛ mli bii yɔɔ he kome, amɛyɔɔ he ko ni amɛbaajá Yehowa yɛ, ni agbɛnɛ hu, amɛná hegbɛ akɛ amɛbaajie eyi lɛ, sane ko kwraa bɛ dɔŋŋ. Enɛ fee nɔkwɛmɔnɔ kpakpa kɛhã wɔ, ni eye ebua wɔ koni wɔkɛ wɔjwɛŋmɔ ama nibii ni he hiaa titri lɛ anɔ, ni wɔkagba wɔhe naa tsɔ yɛ heloonaa nibii ahe.\nPam, wɔle akɛ bei komɛi lɛ ehe bahia ni oya faaŋ ni oshɛre la kɛhoo nii. Te ofee lɛ tɛŋŋ?\nPam miifɔ wɔtadei ahe be ni wɔyɔɔ Tonga lɛ\nKɛ́ miyɛ shidaa ko lɛ, mikɛbaahã mipapa. Etsɔɔ mi nibii pii, tamɔ bɔ ni ashɛreɔ la kɛhoɔ nii, kɛ bɔ ni afeɔ atsakeɔ he awoɔ shihilɛ fɛɛ shihilɛ mli. Be ko be ni wɔtee Kiribati lɛ, wɔyato shĩa bibioo ko mli. Bɔ ni shĩa lɛ yɔɔ nɛ: akɛ pamplo ma, ni akɛ tɛi komɛi ni anáa yɛ ŋshɔ lɛ mli ni atsɛɔ lɛ koral lɛ ewo shikpɔŋ lɛ fɛɛ, ni akɛ jwɛi ewo yiteŋ. Mitsa bu yɛ shikpɔŋ lɛ ni mikɛ akooshi he totoi wo mli kɛshɛre la kɛhoo nii. Be ni wɔyɔɔ jɛmɛ lɛ, mi kɛ maŋ lɛ mli yei lɛ toɔ lai kɛyayɛɔ nu yɛ nubu ko mli. Tso kakadaŋŋ ko amɛkɛyɛɔ nu lɛ. Tso lɛ kɛlɛ aaafee nanetalɔi ekpaa, ni akɛ kpãa hwiaa ko efĩ tsɛnsi yɛ naa, tamɔ kpoŋ. Bɔ ni amɛfeɔ lɛ ji, amɛfɔ̃ɔ tsɛnsi lɛ kɛ kpãa lɛ, kɛkɛ lɛ kɛ́ eshwɛ fioo ni ebaagbee nu lɛ mli lɛ, amɛsha kpãa bɔ ni tsɛnsi lɛ baakpa ni eyɛ nu lɛ, kɛkɛ lɛ, amɛgbala kɛba. Kɛ́ odamɔ sɛɛ ookwɛ lɛ, etamɔ nɔ ni efeemɔ waaa kwraa, ni nakai misusu. Kɛkɛ ni ebashɛ minɔ ni mayɛ nu lɛ. Mifɔ̃ kpãa lɛ, shi tsɛnsi lɛ yatswa nu lɛ hiɛ, ni mináaa nu lɛ eko kwraa yɛ mli! Mika shii abɔ, shi miyeee omanye. Yei lɛ ŋmɔ mi saŋŋ, kɛkɛ ni amɛteŋ mɔ kome ye ebua mi. Anɔkwa, jɛmɛ bii lɛ amli hi, ni amɛye amɛbua wɔ waa.\nWɔle akɛ nyɛyi enyɔ fɛɛ nyɛnya sɔɔmɔ ni nyɛsɔmɔ yɛ ŋshɔkpɔi lɛ anɔ lɛ he waa. Ani nyɛbaasumɔ ni nyɛgba wɔ nibii ni tee nɔ yɛ jɛmɛ ni nyɛhiɛ kpaŋ nɔ kɔkɔɔkɔ lɛ ekomɛi?\nWinston: Ehe wɔ be fioo dani wɔle bɔ ni amɛfeɔ amɛnii amɛhãa yɛ jɛmɛ. Akɛ nɔkwɛmɔnɔ lɛ, yɛ jɛmɛ lɛ, kɛ́ oná gbɔ lɛ, esa akɛ okɛ niyenii fɛɛ ni oyɔɔ lɛ abama ehiɛ. Akpaa gbɛ akɛ gbɔ lɛ baaye ni eshi eko ehã shĩabii lɛ. Shi wɔleee lɛ nakai. No hewɔ lɛ, kɛ́ nyɛmimɛi lɛ kɛ niyenii lɛ ba lɛ, wɔyeɔ fɛɛ ni etãa! Sɛɛ mli be ni wɔna akɛ niyenii fɛɛ ni amɛyɔɔ lɛ amɛkɛbamaa wɔhiɛ lɛ, kɛ́ wɔye lɛ, wɔshiɔ eko. Nyɛmimɛi lɛ ná wɔhe tsui waa, ni daa nyɔji ekpaa loo nɔ kɛ́ wɔyasara amɛ lɛ, amɛmii shɛɔ amɛhe pam. Yɛ no beiaŋ lɛ, amɛnáaa hegbɛ amɛkɛ Odasefoi ni jɛ hei krokomɛi ashara, akɛ ja wɔ pɛ.\nMikɛ nyɛmimɛi komɛi miiya shiɛmɔ yɛ Niue Ŋshɔkpɔ lɛ nɔ\nMɛi ni yɔɔ jɛmɛ lɛ ateŋ mɛi pii susu akɛ amɛkrowai lɛ amli pɛ Yehowa Odasefoi yɔɔ. Shi nyɛmimɛi lɛ kɛɔ amɛ akɛ wɔyɛ jeŋ fɛɛ. No hewɔ lɛ, be ni amɛna akɛ mɛi ejɛ maŋsɛɛ amɛbasara Odasefoi ni yɔɔ jɛmɛ lɛ, efee amɛ naakpɛɛ waa, ni enɛ bafee odaseyeli kpele kɛhã amɛ. Ehã amɛna akɛ, jeee amɛ-ŋshɔkpɔi lɛ pɛ anɔ Odasefoi yɔɔ, shi moŋ amɛyɛ hei krokomɛi hu.\nPam: Sane kome ko ni mihiɛ kpaŋ nɔ kɔkɔɔkɔ ji nɔ ko ni ba be ko be ni wɔtee Kiribati lɛ. Nyɛmimɛi fioo pɛ yɔɔ asafo ni yɔɔ jɛmɛ lɛ mli, ni amɛyɛ asafoŋ onukpa kome pɛ. Atsɛɔ lɛ Itinikai Matera, ni ebɔ wɔhe mɔdɛŋ waa. Gbi ko lɛ, eba wɔshĩa lɛ ni ehiɛ kɛntɛŋ ni wuɔ wɔlɔ kome kã mli. Ekɛɛ wɔ akɛ: “Mikɛbahã nyɛ.” Nakai beiaŋ lɛ, ekpakpa ko dani wɔnáa wuɔ wɔlɔ wɔyeɔ. Eyɛ mli akɛ nɔ ni ebahã wɔ lɛ jeee nɔ ko agbo moŋ, shi wɔhiɛ sɔ waa diɛŋtsɛ.\nPam, oná musu ni efite. Mɛni ye ebua bo ni onyɛ okpee shihilɛ nɛɛ naa?\nYɛ afi 1973, be ni wɔyɔɔ Pasifik Wuoyigbɛ Ŋshɔkpɔi lɛ anɔ lɛ, miná musu. No hewɔ lɛ, wɔku wɔsɛɛ kɛtee Australia, shi nyɔji ejwɛ sɛɛ lɛ, musu lɛ fite. Edɔ mi waa, shi jeee mi pɛ. Edɔ Winston hu waa. Be ni be shwie mli lɛ, dɔlɛ ni minuɔ he lɛ naa ba shi. Shi nɔ ni hã mitsɛ mitsui miŋmɛ mimli agbɛnɛ ji, “Sanebimɔi Ni Jɛ Kanelɔi Adɛŋ” ni je kpo yɛ April 15, 2009 Buu-Mɔɔ lɛ mli, ni kɛɔ akɛ “Ani gbohiiashitee he hiɛnɔkamɔ yɛ hã bi ni gbo yɛ enyɛ musuŋ dani afɔ lɛ lɛ?” Awie yɛ nakai sane lɛ mli akɛ, kɛ́ abaatee bii ni tamɔ nɛkɛ lɛ ashi jio, ateŋ amɛshi jio, fɛɛ yɛ Yehowa, mɔ ni feɔ nɔ ni ja be fɛɛ be lɛ dɛŋ. Awie hu akɛ, eyɛ mli akɛ jeŋ fɔŋ nɛɛ kɛ wɔ etswia shi moŋ, shi Yehowa baajɛ suɔmɔ mli etsɔ e-Bi lɛ nɔ ‘efite Satan nitsumɔi lɛ,’ ni eshɛje wɔmii. (1 Yoh. 3:8) Buu-Mɔɔ nɛɛ hã wɔhiɛ sɔ anɔkwale lɛ, ni ji “adiagba” ni jara wa ni wɔnine eshɛ nɔ lɛ, waa fe tsutsu lɛ po. Anɔkwa, eji wɔbɛ hiɛnɔkamɔ ko kwraa kɛhã wɔsɛɛ kulɛ, wɔnii baafee mɔbɔ waa.\nBe ni wɔbi lɛ gbo sɛɛ lɛ, wɔkɛ wɔhe wo be fɛɛ sɔɔmɔ lɛ mli ekoŋŋ. Wɔsɔmɔ yɛ Australia Betel nyɔji komɛi, ni sɛɛ mli lɛ, ahã Winston bɔi sɔɔmɔ ekoŋŋ akɛ kpokpaa nɔkwɛlɔ. Yɛ afi 1981, be ni wɔkɛ afii ejwɛ esɔmɔ yɛ New South Wales akrowai lɛ kɛ Sydney lɛ, afɔ̃ wɔ nine ni wɔbasɔmɔ yɛ Australia Betel (amrɔ nɛɛ atsɛɔ lɛ Australasia Betel) ekoŋŋ, ni jɛmɛ wɔsɔmɔ yɛ kɛbashi bianɛ.\nWinston, ani sɔɔmɔ ni oyasɔmɔ yɛ Pasifik Wuoyigbɛ Ŋshɔkpɔi lɛ anɔ lɛ eye ebua bo ni onyɛ otsu onitsumɔ akɛ Australasia Nitsumɔhe Nine Ajinafoi Akuu lɛ mli nyo lɛ jogbaŋŋ?\nHɛɛ, eye ebua mi yɛ gbɛi pii anɔ. Klɛŋklɛŋ lɛ, abi ni Australia nitsumɔhe nine lɛ akwɛ nyɛmimɛi ni yɔɔ American Samoa kɛ Samoa lɛ anɔ. Kɛkɛ ni sɛɛ mli lɛ, afee New Zealand Betel kɛ Australia Betel ekome. Amrɔ nɛɛ, Australasia nitsumɔhe nine lɛ kwɛɔ sɔɔmɔ nitsumɔ lɛ nɔ yɛ Australia, American Samoa kɛ Samoa, Cook Islands, New Zealand, Niue, Timor-Leste, Tokelau, kɛ Tonga. Miná hegbɛ misɔmɔ maji nɛɛ babaoo akɛ nitsumɔhe nine najiaŋdamɔlɔ. Ekome ni mikɛ nyɛmimɛi anɔkwafoi ni yɔɔ ŋshɔkpɔi lɛ anɔ lɛ fee kɛtsu nii lɛ eye ebua mi waa yɛ nitsumɔ ni mitsuɔ akɛ Nitsumɔhe Nine Ajinafoi Akuu lɛ mli nyo lɛ mli.\nWinston Payne kɛ eŋa Pam yɛ Australasia nitsumɔhe nine lɛ\nNɔ ko fioo ni masumɔ ni mawie kɛmu wɔsanegbaa nɛɛ naa ji akɛ, mi kɛ Pam fɛɛ ena akɛ jeee onukpai pɛ ni miisumɔ ni amɛkase Nyɔŋmɔ he nii, loo kɛ́ wɔɔwie lɛ, amɛnine ashɛ “adiagba kome ni jara wa lɛ” nɔ. Oblahii kɛ oblayei hu miisumɔ ni amɛkase Biblia lɛ, kɛji amɛwekumɛi nyaaa he po. (2 Maŋ. 5:2, 3; 2 Kro. 34:1-3) Yehowa sumɔɔ onukpai kɛ gbekɛbii fɛɛ asane, ni eesumɔ ni amɛná wala.\nBe ni mi kɛ Pam fɛɛ bɔi Biblia lɛ kasemɔ nɔ ni fe afii 50 ni eho nɛ lɛ, wɔleee kwraa akɛ wɔbaaná jɔɔmɔi pii nɛkɛ. Wɔbaanyɛ wɔwie kɛ nɔmimaa akɛ, anɔkwale lɛ ji adiagba ni jara wa waa diɛŋtsɛ! Wɔtswa wɔfai shi akɛ, wɔbaafee nɔ fɛɛ nɔ ni wɔbaanyɛ koni adiagba nɛɛ akaje wɔdɛŋ!


Nɔ Ni Baahã Wɔnu Ezekiel Gbalɛ Lɛ Shishi\nMƐNI JI GBALƐ?\nYɛ Biblia lɛ mli lɛ, Hebri feemɔwiemɔ ni atsɔɔ shishi akɛ “gbalɛ” lɛ ji na·vaʼʹ, ni nɔ titri ni etsɔɔ ji sane ko ni jɛ mumɔŋ, loo kojomɔ, loo jeŋba he tsɔɔmɔ, loo famɔ ko ni jɛ Nyɔŋmɔ ŋɔɔ ni ajajeɔ atsɔɔ. Ebaanyɛ etsɔɔ nɔ ko ni baaba ni Nyɔŋmɔ hãa ajajeɔ atsɔɔ hu. Gbɛi srɔtoi nɛɛ fɛɛ ni Nyɔŋmɔ tsɔɔ nɔ ejieɔ nibii akpo lɛ eko yɛ Ezekiel gbalɛi lɛ amli.—Eze. 3:10, 11; 11:4-8; 14:6, 7; 37:9, 10; 38:1-4.\nGBƐI NI ETSƆ NƆ EGBA\nNinai, nɔkwɛmɔnii, abɛbuai, kɛ nifeemɔi ni ji gbalɛi yɛ Ezekiel wolo lɛ mli.\nGBALƐI LƐ AMLIBAA\nEzekiel gbalɛi lɛ ekomɛi náa amɛmlibaa fe shi kome. Akɛ nɔkwɛmɔnɔ lɛ, gbalɛi ni kɔɔ anɔkwa jamɔ ni abaato shishi ekoŋŋ lɛ he lɛ ná emlibaa fioo be ni Nyɔŋmɔ webii lɛ ku amɛsɛɛ kɛtee Shiwoo Shikpɔŋ lɛ nɔ lɛ. Shi tamɔ bɔ ni atsɔɔ mli yɛ wolo nɛɛ Yitso 9 lɛ mli lɛ, nakai gbalɛi lɛ ateŋ babaoo miiba mli ŋmɛnɛ, ni yɛ wɔsɛɛ be ni kã wɔhiɛ lɛ mli hu lɛ, amɛbaaná amɛmlibaa ekoŋŋ.\nBe ko ni eho lɛ, wɔsusu akɛ Ezekiel gbalɛi lɛ amli nibii pii feɔ nibii komɛi ni baaba wɔsɛɛ lɛ ahe mfoniri. Shi yɛ wolo nɛɛ mli lɛ, wɔsumɔŋ ni wɔtsɔɔ akɛ mɔ ko, loo nɔ ko, loo he ko, loo nifeemɔ ko ni yɔɔ Ezekiel gbalɛi lɛ amli lɛ feɔ mɔ ko, loo nɔ ko, loo he ko, loo nifeemɔ ko ni baaba yɛ ŋmɛnɛ beiaŋ lɛ he mfoniri, ja wɔyɛ Ŋmalɛ mli nɔ ko ni yɔɔ faŋŋ ni wɔbaadamɔ nɔ wɔfee nakai. * Moŋ lɛ, wolo nɛɛ baatsɔɔ bɔ ni gbalɛi babaoo ni yɔɔ Ezekiel wolo lɛ mli lɛ náa amɛmlibaa yɛ gbɛ ni da nɔ. Agbɛnɛ hu, ebaahã wɔna nibii ni wɔbaanyɛ wɔkase yɛ saji ni Ezekiel wie lɛ, gbɔmɛi ni ewie amɛhe, hei kɛ nifeemɔi ni etsĩtsĩi amɛtã lɛ amli.\nKuu osɛɛ kɛya yitso 2, kuku 30\n^ par. 12 Kɛ́ ootao bɔ ni agbala nibii ni ba yɛ blema ni feɔ nibii ni baaba wɔsɛɛ lɛ ahe mfoniri lɛ mli ahã lɛ, kwɛmɔ Buu-Mɔɔ lɛ, March 15, 2015, bf. 11-13, kk. 7-12; kɛ “Sanebimɔi Ni Jɛ Kanelɔi Adɛŋ,” ni yɔɔ nakai Buu-Mɔɔ lɛ nɔŋŋ mli lɛ, bf. 15-16.


5 Mose 25 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nGwaomɔ he gbɛtsɔɔmɔ (1-3)\nKaawo tsina ni miigbee ŋmaa lɛ naabu kotoku (4)\nNyɛmi nuu ŋa okulafo ni akɛboteɔ gbalashihilɛ mli (5-10)\nHe ni esaaa akɛ amɔɔ kɛji aanɔ (11, 12)\nNsɛni tɛi kɛ nsɛnii ni ja (13-16)\nEsa akɛ akpãtã Amalekbii lɛ ahiɛ (17-19)\n25 “Kɛji naataamɔ ko te shi yɛ mɛi ateŋ lɛ, amɛya kojolɔi lɛ aŋɔɔ+ ni amɛkojo amɛteŋ, ní amɛbu jalɔ lɛ bem ní amɛbu efɔŋfeelɔ lɛ fɔ.+ 2 Kɛ́ efɔŋfeelɔ lɛ sa gwaomɔ lɛ,+ no lɛ, kojolɔ lɛ ahã ebu shi shwɛtɛɛ, ní agwao lɛ yɛ ehiɛ. Atswa lɛ kpãi lɛ yɛ efɔŋ ni efee lɛ naa. 3 Atswa lɛ kpãi lɛ, kɛ́ efa aahu lɛ 40,+ ekateke nɔ. Kɛ́ atee nɔ atswa lɛ kpãi ni fe enɛ lɛ, no lɛ, onyɛmi lɛ hiɛ baashwie shi yɛ ohiɛ. 4 “Kaawo tsina naabu kotoku be ni eegbee ŋmaa.*+ 5 “Kɛji nyɛmimɛi hi shi yɛ he kome ni amɛteŋ mɔ kome gbo ni ebɛ binuu lɛ, no lɛ, mɔ ni egbo lɛ ŋa lɛ kɛ mɔ ko ni jɛɛɛ weku lɛ mli akabote gbalashihilɛ mli. Ewu lɛ nyɛmi nuu aya eŋɔɔ, eŋɔ lɛ akɛ eŋa, ní etsu egbɛnaa nii akɛ wu nyɛmi nuu lɛ he nii ehã lɛ.*+ 6 Kromɔbi ni yoo lɛ baafɔ lɛ baahiɛ nuu ni egbo lɛ gbɛ́i lɛ,+ koni akagbe egbɛ́i kɛje Israel.+ 7 “Shi kɛ́ nuu lɛ sumɔɔɔ akɛ ekɛ enyɛmi nuu lɛ ŋa lɛ boteɔ gbalashihilɛ mli lɛ, no lɛ, enyɛmi nuu lɛ ŋa lɛ aya onukpai lɛ aŋɔɔ yɛ maŋ lɛ agbó lɛ naa ni eyakɛɛ akɛ, ‘Miwu lɛ nyɛmi nuu lɛ sumɔɔɔ akɛ ebaa enyɛmi nuu lɛ gbɛ́i lɛ yi yɛ Israel. Ekpɛlɛɛɛ ni etsuɔ egbɛnaa nii akɛ wu nyɛmi nuu lɛ he nii ehãa mi.’ 8 Emaŋ lɛ mli onukpai lɛ atsɛ lɛ ni amɛkɛ lɛ awie. Ni kɛ́ ema nɔ mi doo akɛ, ‘Misumɔɔɔ ni mikɛ lɛ boteɔ gbalashihilɛ mli’ lɛ, 9 no lɛ, nuu lɛ nyɛmi nuu lɛ ŋa lɛ atsi abɛŋkɛ lɛ yɛ onukpai lɛ ahiɛ, ejie nuu lɛ tokota yɛ enane,+ efɛ̃ lajɔ̃ eshwie ehiɛ, ní ekɛɛ akɛ, ‘Nɛkɛ ji bɔ ni sa akɛ afee nuu ni etswaaa enyɛmi nuu shĩa emaaa shi lɛ.’ 10 Enɛ sɛɛ lɛ, gbɛ́i ni akɛbaatsɛ eweku* lɛ yɛ Israel ji, ‘Mɔ ni ajie etokota lɛ shĩa.’ 11 “Kɛji hii enyɔ miinɔ, ni amɛteŋ mɔ kome ŋa ba koni ebahere ewu lɛ kɛjɛ mɔ ni yiɔ lɛ lɛ dɛŋ, ni yoo lɛ kpã enine mli ni emɔ mɔ lɛ nuutso lɛ, 12 no lɛ, foo yoo lɛ nine. Kaana* lɛ mɔbɔ. 13 “Kaahiɛ nsɛni tɛi srɔtoi enyɔ yɛ obaagi mli,+ agbo kome kɛ bibioo kome. 14 Kaahiɛ susumɔnii srɔtoi enyɔ yɛ oshĩa,*+ agbo kome kɛ bibioo kome. 15 Hiɛmɔ nsɛni tɛ ni ja ni eye emuu, kɛ susumɔnɔ ni ja ni shɛɔ pɛpɛɛpɛ, koni owala sɛɛ atsɛ yɛ shikpɔŋ ni Yehowa, o-Nyɔŋmɔ lɛ, kɛhãa bo lɛ nɔ.+ 16 Ejaakɛ mɔ fɛɛ mɔ ni ejaaa ni feɔ nɛkɛ nibii nɛɛ, Yehowa, o-Nyɔŋmɔ lɛ, miihi lɛ.+ 17 “Kaimɔ nɔ ni Amalek fee bo yɛ gbɛ lɛ nɔ be ni nyɛjɛ Ejipt nyɛbaa lɛ,+ 18 bɔ ni ekɛ bo bakpe yɛ gbɛ lɛ nɔ, ní etutua mɛi ni nyiɛ osɛɛgbɛ blɛooblɛoo lɛ, be ni etɔ bo bliboo ní ofee gbedee lɛ. Esheee Nyɔŋmɔ gbeyei. 19 Kɛ́ Yehowa, o-Nyɔŋmɔ lɛ, hã ohe jɔ bo kɛjɛ ohenyɛlɔi fɛɛ ni bɔle bo lɛ adɛŋ, yɛ shikpɔŋ ni Yehowa, o-Nyɔŋmɔ lɛ, kɛhãa bo akɛ gboshinii koni etsɔ onɔ lɛ nɔ lɛ,+ no lɛ, kpatamɔ Amalek hiɛ, koni akakai lɛ dɔŋŋ yɛ ŋwɛi shishi.+ Ohiɛ akakpa nɔ.\n^ Atsɛɔ nifeemɔ nɛɛ akɛ, “nyɛmi nuu ŋa okulafo ni akɛboteɔ gbalashihilɛ mli,” ni eji blema kusum ko ní kɛji yoo ko wu gbo ni ekɛ lɛ fɔko binuu lɛ, nuu lɛ nyɛmi nuu ŋɔɔ yoo lɛ akɛ eŋa koni etsa enyɛmi nuu lɛ wekutɔkpaa lɛ nɔ, bɔ ni afee ni enyɛmi nuu lɛ gbɛ́i akalaaje.\n^ Loo “gbɛ́i ni akɛbaatsɛ eshĩabii.” Hebri sht. ŋm., “egbɛ́i.”\n^ Hebri sht. ŋm., “Ohiŋmɛi akana.”\n^ Hebri sht. ŋm., “Kaahiɛ efa kɛ efa yɛ oshĩa.” Kwɛmɔ Saji Krokomɛi B14 lɛ.


Saul—Israel Klɛŋklɛŋ Maŋtsɛ Lɛ | Biblia Mli Nikasemɔi Kɛhã Gbekɛbii\nKANEMƆ YƐ Acholi Afrikaans Albania Alur Amerika Mumuii Awiemɔ Amharic Angola Mumuii Awiemɔ Arabic Argentina Mumuii Awiemɔ Arhuaco Armenia Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Blɔfo Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Colombia Mumuii Awiemɔ Croatia Cuban Sign Language Czech Dangme Dayak Ngaju Denmark Dutch Ecuador Mumuii Awiemɔ Edo Efik Emberá (Chamí) Emberá (Northern) Estonia Ewe Fiji Finland Fon French Ga Galician Garifuna Georgia Germany Germany Mumuii Awiemɔ Guahibo Guarani Gun Haitian Creole Hausa Hela Herero Hiligaynon Hindi Hmong (White) Hungary Iban Ibinda Igbo Iloko India Mumuii Awiemɔ Indonesia Indonesia Mumuii Awiemɔ Ireland Isoko Italia Italia Mumuii Awiemɔ Japan Javanese Jula Kabiye Kabuverdianu Kachin Kamba Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Korea Mumuii Awiemɔ Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lahu Latvia Lhukonzo Lingala Lithuania Lomwe Low German Luganda Luo Luvale Macedonia Macua Madagascar Mumuii Awiemɔ Malagasy Malay Malayalam Malta Mam Marathi Marshallese Mauritia Creole Maya Mazatec (Huautla) Mexico Mumuii Awiemɔ Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norway Nyaneka Nyungwe Nzema Okpe Oromo Ossetia Otetela Otomi (Mezquital Valley) Pangasinan Peru Mumuii Awiemɔ Pidgin (Cameroon) Pohnpei Poland Poland Mumuii Awiemɔ Portugal (Portugal) Portugal Mumuii Awiemɔ Portuguese (Brazil) Punjabi Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romania Romania Mumuii Aweimɔ Romany (Macedonia) Romany (Macedonia) Cyrillic Romany (Serbia) Runyankore Russia Russia Mumuii Awiemɔ Rutoro Samoa Sangir Sango Sena Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenia South Africa Mumuii Awiemɔ Spania Spania Mumuii Awiemɔ Sranantongo Sunda Swahili Swati Sweden Swiss German Tagalog Tahiti Taiwan Mumuii Awiemɔ Tamil Tandroy Tankarana Tarascan Tatar Telugu Thailand Thailand Mumuii Awiemɔ Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Twi Tzeltal Tzotzil Ukrain Umbundu Urhobo Uruund Uzbek Uzbek (Roman) Valencian Venda Venezuela Mumuii Awiemɔ Vezo Vietnam Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Mumuii Awiemɔ Zulu\nIsrael Klɛŋklɛŋ Maŋtsɛ Lɛ\nYehowa hala kojolɔi koni amɛnyiɛ Israelbii lɛ ahiɛ. Shi Israelbii lɛ kɛɛ amɛmiitao maŋtsɛ. Amɛkɛɛ Samuel akɛ: ‘Maji ni bɔle wɔ lɛ fɛɛ yɛ maŋtsɛmɛi. Wɔ hu wɔmiisumɔ ni wɔná eko.’ Samuel nu he akɛ nɔ ni amɛbiɔ lɛ lɛ ehiii, no hewɔ lɛ esɔle ehã Yehowa yɛ he. Shi Yehowa hã lɛ hetoo akɛ: ‘Jeee bo mɛi lɛ ekwa lɛ. Mi amɛkwa lɛ. Kɛɛmɔ amɛ akɛ, amɛbaaná maŋtsɛ, shi maŋtsɛ lɛ baabi nibii pii yɛ amɛdɛŋ.’ Be ni Samuel yakɛɛ amɛ lɛ, amɛhere nɔ akɛ: ‘Ekɔɔɔ wɔhe eko. Hã wɔ maŋtsɛ!’\nYehowa kɛɛ Samuel akɛ, nuu ko ni atsɛɔ lɛ Saul ji mɔ klɛŋklɛŋ ni baaye amɛnɔ maŋtsɛ. Be ni Saul yasara Samuel yɛ Rama lɛ, Samuel fɔ lɛ mu, ni tsɔɔ akɛ ekɛ fɔ krɛdɛɛ ko shwie eyiteŋ.\nSɛɛ mli lɛ, Samuel tsɛ Israelbii lɛ fɛɛ kɛba koni etsɔɔ amɛ mɔ ni ahala akɛ amɛmaŋtsɛ lɛ. Shi atao Saul aahu anaaa he ni etsɔ. Ani ole he ni no mli lɛ eyɔɔ? No mli lɛ, eyatee yɛ amɛjatsui lɛ ateŋ. Be ni amɛyana lɛ lɛ, amɛkɛ lɛ ba ni amɛkɛ lɛ badamɔ mɛi lɛ ateŋ. Saul kɛ fe mɛi ni yɔɔ jɛmɛ lɛ fɛɛ, ni ehe hu yɛ fɛo. Samuel kɛɛ mɛi lɛ akɛ: ‘Nyɛkwɛa mɔ ni Yehowa ehala lɛ.’ Mɛi lɛ bolɔ akɛ: ‘Maŋtsɛ lɛ yi aná wala!’\nShishijee mli lɛ, Maŋtsɛ Saul bo Samuel toi ni ebo Yehowa hu toi. Shi sɛɛ mli lɛ, efite. Akɛ nɔkwɛmɔnɔ lɛ, be ko lɛ, eyashã afɔle yɛ afɔleshaa latɛ lɛ nɔ, eyɛ mli akɛ ebɛ hegbɛ akɛ efeɔ nakai. No mli lɛ, Samuel ekɛɛ lɛ akɛ emɛ lɛ. Shi Samuel baaa mra. No hewɔ lɛ, Saul diɛŋtsɛ shã afɔle lɛ. Be ni Samuel ba lɛ, ani ole nɔ ni ekɛɛ lɛ? Ekɛɛ lɛ akɛ: ‘Kulɛ esaaa akɛ ogboɔ Yehowa nɔ toi.’ Ani Saul kase nɔ ko yɛ esha ni efee nɛɛ mli?\nSɛɛ mli lɛ, Saul tee koni ekɛ Amalekbii lɛ ayawu. Samuel kɛɛ lɛ akɛ, egbe mɔ fɛɛ mɔ, ekashi mɔ ko mɔ ko. Shi Saul egbeee Agag, ni ji Amalekbii lɛ amaŋtsɛ lɛ. Yehowa kɛɛ Samuel akɛ: ‘Saul ekwa mi, ebooo mi toi.’ Edɔ Samuel waa ni ekɛɛ Saul akɛ: ‘Akɛni obooo Yehowa toi dɔŋŋ hewɔ lɛ, Yehowa baawó maŋtsɛ kroko.’ Be ni Samuel tsɔ ehe ni eeya lɛ, Saul mɔ etade lɛ mli ni etade lɛ gbala. Kɛkɛ ni Samuel kɛɛ lɛ akɛ: ‘Yehowa ehe maŋtsɛyeli lɛ yɛ odɛŋ.’ Yehowa kɛ maŋtsɛyeli lɛ baahã mɔ ko ni baasumɔ lɛ ni ebo lɛ toi.\n“Toiboo hi fe afɔleshaa.”—1 Samuel 15:22\nSanebimɔi: Mɛni Israelbii lɛ bi ni ahã amɛ? Mɛni hewɔ Yehowa hãaa Saul aye maŋtsɛ dɔŋŋ lɛ?\nMaŋtsɛ Saul he Sane\nBe ni Maŋtsɛ Saul bɔi nɔyeli akɛ Israel klɛŋklɛŋ maŋtsɛ lɛ, ebaa ehe shi.\nKɛmaje Mɔ Ko Kɛmaje Mɔ Ko Israel Klɛŋklɛŋ Maŋtsɛ Lɛ\nlfb nikasemɔ 39 bf. 96-97


Yesu Weku lɛ Jo Foi Kɛtee Ejipt | Yesu Wala Shihilɛ\nYESU WEKU LƐ JO FOI KƐTEE EJIPT\nYOSEF KƐ EWEKU LƐ FÃ KƐTEE NAZARET\nYosef tsĩɛ Maria koni ehã ele sane ko ni biɔ ni atsu he nii oya nɔŋŋ. No mli lɛ, Yehowa bɔfo ejie ehe kpo etsɔɔ lɛ yɛ lamɔ mli, ni ekɛɛ lɛ akɛ: “Tee shi, ŋɔɔ gbekɛ bibioo lɛ kɛ enyɛ ni ojo foi kɛya Ejipt, ni ohi jɛmɛ kɛyashi makɛɛ bo nɔ ko, ejaakɛ Herode miiba ebatao gbekɛ bibioo lɛ ni egbe lɛ.”—Mateo 2:13.\nAmrɔ nɔŋŋ lɛ, Yosef, Maria, kɛ amɛbinuu lɛ jo foi kɛshi maŋ lɛ mli nakai nyɔɔŋ lɛ mli. Amɛfee nakai yɛ be naa, ejaakɛ no mli lɛ Herode eyɔse akɛ ŋulamiiaŋkwɛlɔi lɛ elaka lɛ. Ekɛɛ amɛ akɛ amɛku amɛsɛɛ amɛbabɔ lɛ nɔ ni amɛbaayana lɛ he amaniɛ. Shi amɛshi maŋ lɛ mli amɛtee ní amɛfeee nakai. Enɛ hã Herode mli wo la waa. Akɛni eetao egbe Yesu lolo hewɔ lɛ, efã akɛ agbe gbekɛbii hii fɛɛ ni eye afii enyɔ kɛ mɛi ni yeko nakai ni yɔɔ Betlehem kɛ ehewɔ kpokpai lɛ anɔ lɛ. Edamɔ nɔ ni ŋulamiiaŋkwɛlɔi ni jɛ Boka lɛ bakɛɛ lɛ mra mli lɛ nɔ ebu be nɛɛ.\nGbekɛbii hii lɛ fɛɛ ni agbe lɛ yɛ gbeyei waa! Wɔleee gbekɛbii hii abɔ ni agbe moŋ, shi bɔ ni nyɛmɛi ni agbe amɛbii lɛ fó waa ni amɛwo yara lɛ hã Biblia mli gbalɛ ko ni Nyɔŋmɔ gbalɔ Yeremia gba lɛ ba mli.—Yeremia 31:15.\nBe ni enɛɛmɛi yaa nɔ lɛ, no mli lɛ Yosef kɛ eweku lɛ ejo foi kɛtee Ejipt, ni amɛtee nɔ amɛhi jɛmɛ. Kɛkɛ ni gbi ko nyɔɔŋ lɛ, Yehowa bɔfo saa jie ehe kpo etsɔɔ Yosef yɛ lamɔ mli. Ŋwɛibɔfo lɛ kɛɛ akɛ: “Tee shi, ŋɔɔ gbekɛ bibioo lɛ kɛ enyɛ ni oya Israel shikpɔŋ lɛ nɔ, ejaakɛ mɛi ni taoɔ gbekɛ bibioo lɛ wala lɛ egboi.” (Mateo 2:20) No hewɔ lɛ, Yosef mu sane naa agbɛnɛ akɛ, eweku lɛ baanyɛ aku amɛsɛɛ kɛya amɛmaŋ. Enɛ hã Biblia mli gbalɛ kroko ba mli—atsɛ Nyɔŋmɔ Bi lɛ kɛjɛ Ejipt.—Hoshea 11:1.\nEeenyɛ efee akɛ Yosef to eyiŋ akɛ ekɛ eweku lɛ baayahi Yudea, ekolɛ yɛ he ko ni bɛŋkɛ Betlehem, he ni amɛyɔɔ dani amɛjo foi kɛtee Ejipt lɛ. Shi ená ele akɛ, amrɔ nɛɛ Herode binuu Arkelao ni yitsoŋ wa lɛ ji mɔ ni yeɔ Yudea nɔ. Nyɔŋmɔ tsɔ lamɔ kroko nɔ ebɔ Yosef kɔkɔ yɛ bɔ ni enɛ yɔɔ oshara lɛ he. No hewɔ lɛ, Yosef kɛ eweku lɛ fã gbɛ kɛtee shɔŋŋ yɛ kooyigbɛ, ni amɛyahi Nazaret maŋ lɛ mli yɛ Galilea kpokpaa lɛ nɔ, ni jɛmɛ kɛ he titri ni Yudafoi lɛ jáa Nyɔŋmɔ yɛ lɛ teŋ jekɛ. Maŋ nɛɛ mli Yesu da yɛ, ni no hã gbalɛ kroko hu ba mli akɛ: “Abaatsɛ lɛ Nazarenyo.”—Mateo 2:23.\nBe ni ŋulamiiaŋkwɛlɔi lɛ ekuuu amɛsɛɛ lɛ, mɛni Maŋtsɛ Herode fee, ni mɛɛ gbɛ nɔ abu gbekɛ Yesu lɛ he?\nBe ni Yosef kɛ eweku lɛ shi Ejipt lɛ, mɛni hewɔ amɛkuuu amɛsɛɛ kɛyaaa Betlehem lɛ?\nMɛɛ Biblia mli gbalɛi ba mli yɛ nɛkɛ bei nɛɛ amli?


“Ajɔɔ Nyɔŋmɔ kɛ wɔ-Nuŋtsɔ Yesu Kristo tsɛ lɛ, mɔ ni ji musuŋtsɔlɛi atsɛ kɛ miishɛjemɔ fɛɛ Nyɔŋmɔ lɛ.”—2 KOR. 1:3.\n1. Mɛni he hiaa adesai fɛɛ, ekɔɔɔ he eko afii abɔ ni amɛye?\nKƐJƐ wɔfɔmɔ mli tɔ̃ɔ lɛ, miishɛjemɔ he hiaa wɔ. Abifao foɔ koni eha wɔna akɛ miishɛjemɔ he miihia lɛ. Ekolɛ eetao ni awó lɛ loo ekolɛ hɔmɔ miiye lɛ. Ni kɛ́ wɔdara po lɛ, bei pii lɛ miishɛjemɔ he hiaa wɔ. Ni be titri ni miishɛjemɔ he hiaa wɔ waa ji, beni wɔkɛ jaramɔ shihilɛi miikpe.\n2. Mɛɛ shiwoo Yehowa kɛhaa mɛi ni kɛ amɛhiɛ fɔ̃ɔ enɔ lɛ?\n2 Bei pii lɛ, wɔwekumɛi kɛ wɔnanemɛi baanyɛ ashɛje wɔmii kɛyashi he ko. Shi bei komɛi lɛ, adesai nyɛŋ afee shihilɛi ni haa wɔhaoɔ lɛ ahe nɔ ko kwraa. Nyɔŋmɔ pɛ baanyɛ ashɛje wɔmii, ekɔɔɔ he eko bɔ ni jaramɔ shihilɛ ni wɔkɛkpeɔ lɛ mli wa ha. E-Wiemɔ lɛ woɔ wɔ shi akɛ: “Yehowa [lɛ,] ebɛŋkɛɔ mɛi fɛɛ ni tsɛɔ lɛ lɛ, . . . eboɔ amɛbolɔmɔ toi.” (Lala 145:18, 19) Hɛɛ, “Yehowa hiŋmɛi kã jalɔi ahe, ni efeɔ toi ehaa amɛbolɔmɔi lɛ.” (Lala 34:16) Shi kɛ́ Yehowa baaye ebua wɔ ni eshɛje wɔmii lɛ, esa akɛ wɔkɛ wɔhiɛ afɔ̃ enɔ. Lalatsɛ David fee enɛ faŋŋ beni elá akɛ: “Yehowa aaatsɔ abobaahe aha mɔ ni awaa lɛ yi lɛ, abobaahe yɛ fimɔ bei amli. Ni mɛi ni le ogbɛi lɛ aaaŋɔ amɛhiɛ amɛaafɔ̃ onɔ; ejaakɛ bo, Yehowa, okwaaa mɛi ni taoɔ osɛɛgbɛ lɛ.”—Lala 9:10, 11.\n3. Mɛɛ gbɛ nɔ Yesu tsɔɔ akɛ Yehowa sumɔɔ E-webii lɛ?\n3 Yehowa jálɔi lɛ ajara wa yɛ ehiɛ. Yesu fee enɛ faŋŋ beni ekɛɛ akɛ: “Ani jeee kpãi enyɔ ahɔɔ aflimatai enumɔ aheɔ? shi Nyɔŋmɔ hiɛ kpaaa amɛteŋ ekome folo nɔ. Shi nyɛyiteŋ tsɔi tete akane fɛɛ. No hewɔ lɛ nyɛkashea gbeyei; nyɛjara wa fe aflimatai babaoo.” (Luka 12:6, 7) Yehowa tsɔ gbalɔ Yeremia nɔ ekɛɛ E-webii ni hi shi yɛ blema lɛ akɛ: “Naanɔ suɔmɔ mikɛsumɔo hewɔ lɛ mikɛ mlihilɛ miigbalao.”—Yer. 31:3.\n4. Mɛni hewɔ wɔbaanyɛ wɔkɛ wɔhiɛ afɔ̃ Yehowa shiwoi anɔ lɛ?\n4 Kɛ́ wɔná hekɛnɔfɔ̃ɔ yɛ Yehowa kɛ eshiwoi lɛ amli lɛ, no baanyɛ ashɛje wɔmii yɛ jaramɔ shihilɛi amli. Esa akɛ wɔkɛ wɔhiɛ afɔ̃ Nyɔŋmɔ nɔ taakɛ Yoshua fee lɛ, mɔ ni wie akɛ: “Nibii kpakpai fɛɛ ni Yehowa, nyɛ-Nyɔŋmɔ lɛ, wie yɛ nyɛhewɔ lɛ, emli ekome folo ekaaa shi, fɛɛ eba mli eha nyɛ, emli ekome folo ekaaa shi.” (Yosh. 23:14) Agbɛnɛ hu, kɛ́ bei komɛi lɛ shihilɛi ni jaraa ha wɔna nɔ̃ po lɛ, wɔbaanyɛ wɔná nɔmimaa akɛ “anɔkwafo ji Nyɔŋmɔ,” ni ekwaŋ enɔkwa tsuji kɔkɔɔkɔ.—Nyɛkanea 1 Korintobii 10:13.\n5. Mɛɛ gbɛ nɔ wɔbaanyɛ wɔshɛje mɛi krokomɛi amii?\n5 Bɔfo Paulo tsɛ Yehowa akɛ “miishɛjemɔ fɛɛ Nyɔŋmɔ.” Ákɛ ‘aaashɛje mɔ ko mii’ lɛ tsɔɔ akɛ, aha mɔ ko ni ehao loo eeye awerɛho lɛ tsui anyɔ emli. Afeɔ enɛ kɛtsɔ nibii ni baaha mɔ lɛ haomɔ loo ewerɛhoyeli lɛ naa aba shi ni etsui anyɔ emli hu lɛ ni aaafee aha lɛ lɛ nɔ. Ekã shi faŋŋ akɛ, Yehowa feɔ nakai. (Nyɛkanea 2 Korintobii 1:3, 4.) Nɔ ko loo mɔ ko nyɛŋ atsĩ wɔŋwɛi Tsɛ lɛ naa yɛ nɔ ko nɔ ko mli, no hewɔ lɛ ebaanyɛ efee nɔ fɛɛ nɔ ni he hiaa kɛshɛje mɛi ni sumɔɔ lɛ lɛ amii. Akɛni Nyɔŋmɔ shɛjeɔ wɔmii hewɔ lɛ, wɔ hu wɔnyɛɔ wɔshɛjeɔ wɔnanemɛi héyelilɔi lɛ amii yɛ “amanehulu fɛɛ amanehulu” mli. Wɔbaanyɛ wɔfee enɛ kɛtsɔ ‘miishɛjemɔ ni Nyɔŋmɔ ŋɔshɛjeɔ wɔ diɛŋtsɛ wɔmii lɛ ni wɔkɛaashɛje mɛi amii’ lɛ nɔ. Kwɛ bɔ ni wiemɔi nɛɛ tsɔɔ akɛ, mɔ ko mɔ ko nyɛŋ ashɛje mɛi ni ehao lɛ amii jogbaŋŋ taakɛ Yehowa feɔ lɛ!\nBɔ ni Wɔɔfee Wɔdamɔ Nibii ni Haa Mɔ Haoɔ lɛ Anaa\n6. Tsɔɔmɔ nibii komɛi ni baanyɛ aha mɔ ahao.\n6 Miishɛjemɔ he miihia wɔ yɛ shihilɛi babaoo amli. Nibii ni haa mɔ yeɔ awerɛho waa lɛ ateŋ ekome ji suɔlɔ ko gbele, titri lɛ kɛ́ mɔ ni gbo lɛ ji mɔ lɛ hefatalɔ ni esumɔɔ lɛ waa loo ebi. Ekolɛ miishɛjemɔ hu he baahia mɔ ko ni aye lɛ sane fɔŋ yɛ hiɛaŋkwɛmɔ loo hetsɛ̃ hewɔ. Agbɛnɛ hu, miishɛjemɔ he baanyɛ ahia mɔ ko yɛ hela, gbɔlɛ, ohia, gbalashihilɛ mli naagbai, loo je lɛŋ naagbai krokomɛi ahewɔ.\n7. (a) Mɛɛ miishɛjemɔ he hiaa wɔ yɛ awerɛhoyeli beaŋ? (b) Mɛni Yehowa baanyɛ afee kɛtsá tsui ní “werɛ eho ehe ní tswiaa shi kɛ dɔlɛ lɛ”?\n7 Yɛ haomɔ beaŋ lɛ, miishɛjemɔ ni baanyɛ aha wɔtsuii, wɔjwɛŋmɔi, kɛ wɔhenumɔi aŋmɛ dɛmm, ni wɔná gbɔmɔtsoŋ hewalɛ kpakpa, ni wekukpãa kpakpa ahi wɔkɛ Yehowa teŋ lɛ he baahia wɔ. Ákɛ nɔkwɛmɔnɔ lɛ, susumɔ tsui lɛ he okwɛ. Nyɔŋmɔ Wiemɔ lɛ kɛɔ akɛ wɔtsui lɛ ‘werɛ baanyɛ aho ehe ní etswia shi kɛ dɔlɛ.’ (Lala 51:19) Ekã shi faŋŋ akɛ, Yehowa baanyɛ aye abua wɔ yɛ shihilɛ nɛɛ mli, ejaakɛ “etsáa mɛi ni amɛtsuii ekumɔ lɛ, ni efimɔɔ amɛpilamɔi lɛ anɔ.” (Lala 147:3) Yɛ shihilɛi ni mli wawai amli po lɛ, kɛ́ wɔkɛ hemɔkɛyeli sɔle wɔha Nyɔŋmɔ, ni wɔye ekitai lɛ anɔ lɛ, ebaanyɛ eha wɔtsui ni ekumɔ lɛ he ajɔ lɛ.—Nyɛkanea 1 Yohane 3:19-22; 5:14, 15.\n8. Kɛ́ wɔhao yɛ jwɛŋmɔŋ lɛ, mɛɛ gbɛ nɔ Yehowa baanyɛ aye abua wɔ?\n8 Bei pii lɛ, miishɛjemɔ he hiaa wɔjwɛŋmɔ lɛ ejaakɛ jaramɔ shihilɛi baanyɛ aha wɔhao waa yɛ jwɛŋmɔŋ. Wɔnyɛŋ wɔkpee nɛkɛ jaramɔ shihilɛi ni kaa wɔhemɔkɛyeli lɛ naa kɛ wɔ diɛŋtsɛ wɔnyɛmɔ. Shi lalatsɛ lɛ lá akɛ: “Kɛ́ ŋkɔmɔyeli fa babaoo yɛ mimli lɛ, omiishɛjemɔi lɛ haa misusuma mii shɛɔ ehe.” (Lala 94:19) Kɛfata he lɛ, Paulo ŋma akɛ: “Nyɛkahaoa yɛ nɔ ko nɔ ko he, shi moŋ nɔ fɛɛ nɔ mli lɛ nyɛkɛ sɔlemɔ kɛ faikpamɔ kɛ shidaa atsia nyɛtutɔmɔi lɛ atã yɛ Nyɔŋmɔ hiɛ; ni Nyɔŋmɔ hejɔlɛ ni fe jwɛŋmɔi fɛɛ lɛ aaato nyɛtsuii kɛ nyɛjwɛŋmɔi lɛ yɛ Kristo Yesu mli!” (Fil. 4:6, 7) Kɛ́ wɔhao yɛ jwɛŋmɔŋ lɛ, Ŋmalɛi lɛ ni wɔɔkane kɛ enɔ ni wɔɔjwɛŋ lɛ baanyɛ aye abua wɔ jogbaŋŋ ni wɔnyɛ wɔdamɔ naa.—2 Tim. 3:15-17.\n9. Te wɔɔfee tɛŋŋ wɔdamɔ nibii ni haa mɔ haoɔ yɛ henumɔŋ lɛ anaa?\n9 Bei komɛi lɛ, wɔnijiaŋ baanyɛ aje wui aahu akɛ nibii gbohii ni baanyɛ aye wɔ awui yɛ henumɔŋ lɛ baanyɛ aná wɔnɔ hewalɛ. Ekolɛ wɔnuɔ he akɛ wɔnyɛɛɛ wɔtsu Ŋmalɛ naa sɔ̃ loo sɔɔmɔ hegbɛ ko he nii. Biɛ hu lɛ, Yehowa baanyɛ ashɛje wɔmii ni eye ebua wɔ. Ákɛ nɔkwɛmɔnɔ lɛ: Beni akɛ nitsumɔ wo Yoshua dɛŋ akɛ enyiɛ Israelbii lɛ ahiɛ kɛwu amɛshi maji ni he wa ni ji amɛhenyɛlɔi lɛ, Mose kɛɛ Israelbii lɛ akɛ: “Nyɛhe awaa ni nyɛfea ekãa, nyɛkashea gbeyei ni nyɛtsui akafãa amɛnɔ; ejaakɛ Yehowa, o-Nyɔŋmɔ lɛ, ji mɔ ni kɛo nyiɛ, eshiŋo ni esaa ekwaŋo!” (5 Mose 31:6) Yɛ Yehowa yelikɛbuamɔ naa lɛ, Yoshua nyɛ enyiɛ Nyɔŋmɔ webii lɛ ahiɛ kɛtee Shiwoo Shikpɔŋ lɛ nɔ, ni eye amɛhenyɛlɔi lɛ fɛɛ anɔ kunim. Mose hu ná yelikɛbuamɔ ni tamɔ nakai nɔŋŋ kɛjɛ Nyɔŋmɔ ŋɔɔ yɛ Ŋshɔ Tsuru lɛ naa.—2 Mose 14:13, 14, 29-31.\n10. Kɛ́ shihilɛ gbohii haaa wɔná gbɔmɔtsoŋ hewalɛ kpakpa lɛ, mɛni baanyɛ aye abua wɔ?\n10 Shihilɛi gbohii ni wɔkɛkpeɔ lɛ baanyɛ asa wɔgbɔmɔtsoŋ hewalɛnamɔ he. Ekã shi faŋŋ akɛ, kɛ́ wɔye niyenii kpakpa, wɔnyɛ wɔwɔ jogbaŋŋ, wɔgbɔle wɔkpɔiaŋ bɔ ni sa, ni wɔhiɛ wɔhe kɛ wɔshĩai amli falefale lɛ, ebaanyɛ eha wɔná gbɔmɔtsoŋ hewalɛ kpakpa. Kɛ́ wɔjwɛŋ nɔ ni Biblia lɛ wieɔ yɛ wɔsɛɛ be ni kã wɔhiɛ lɛ he lɛ nɔ lɛ, no hu baanyɛ eha wɔná gbɔmɔtsoŋ hewalɛ kpakpa. No hewɔ lɛ, kɛ́ wɔkɛ jaramɔ shihilɛi komɛi miikpe lɛ, ehi jogbaŋŋ akɛ wɔɔha Paulo niiashikpamɔ kɛ ewiemɔi ni woɔ mɔ hewalɛ nɛɛ ahi wɔjwɛŋmɔŋ. Ekɛɛ akɛ: “Afĩfĩaa wɔ yɛ he fɛɛ he, shi kɛlɛ wɔtsui esuuu; wɔfeɔ yeyeeye, shi kɛlɛ wɔnijiaŋ ejeko wui; awaa wɔ yi, shi kɛlɛ akwako wɔ; atswiaa wɔ shi, shi kɛlɛ wɔpleneeko.”—2 Kor. 4:8, 9.\n11. Kɛ́ wɔmiinu he akɛ wɔkɛ Yehowa teŋ wekukpãa lɛ mli miigbɔjɔ lɛ, mɛni wɔbaanyɛ wɔfee?\n11 Jaramɔ shihilɛi komɛi ni wɔkɛkpeɔ lɛ baanyɛ asa wɔkɛ Yehowa teŋ wekukpãa lɛ he. Yɛ enɛ mli hu lɛ, Yehowa baanyɛ aye abua wɔ. E-Wiemɔ lɛ maa nɔ mi ehaa wɔ akɛ: “Yehowa sɔoɔ mɛi fɛɛ ni gbeɔ shi lɛ, ni eholeɔ mɛi fɛɛ ni edɔrɔ kɔmɔɔ lɛ anɔ.” (Lala 145:14) Kɛ́ wɔmiinu he akɛ wɔkɛ Yehowa teŋ wekukpãa lɛ miigbɔjɔ lɛ, esa akɛ wɔbi asafoŋ onukpai lɛ ni amɛye amɛbua wɔ. (Yak. 5:14, 15) Ni kɛ́ wɔha naanɔ wala he hiɛnɔkamɔ ni Ŋmalɛi lɛ kɛhaa lɛ hi wɔjwɛŋmɔŋ be fɛɛ be lɛ, no baanyɛ aye abua wɔ beni wɔkɛ wɔhemɔkɛyeli lɛ he kai kpeɔ lɛ.—Yoh. 17:3.\nMiishɛjemɔ ni Nyɔŋmɔ Kɛhaa lɛ He Nɔkwɛmɔnii\n12. Tsɔɔmɔ bɔ ni Yehowa shɛje Abraham mii eha.\n12 Lalatsɛ ko ni akɛ mumɔ tsirɛ lɛ lɛ ŋma akɛ: “Kaimɔ wiemɔ ni okɛ otsulɔ wie lɛ, ejaakɛ [Yehowa] oha mikɛ mihiɛ efɔ̃ nɔ. Enɛ ji mimiishɛjemɔ yɛ mimanehulu lɛ mli, akɛ owiemɔ lɛ eha miyi ená wala.” (Lala 119:49, 50) Ŋmɛnɛ lɛ, wɔyɛ Yehowa Wiemɔ lɛ, ni miishɛjemɔ ni Nyɔŋmɔ kɛhaa lɛ he nɔkwɛmɔnii babaoo yɛ mli. Ákɛ nɔkwɛmɔnɔ lɛ, ekolɛ Abraham hao waa beni ená ele akɛ Yehowa baafite Sodom kɛ Gomora lɛ. Blematsɛ anɔkwafo nɛɛ bi Nyɔŋmɔ akɛ: “Ani oookpata jalɔ kɛ gbɔmɔ fɔŋ fɛɛ hiɛ shikome lo?” Yehowa shɛje Abraham mii kɛtsɔ shi ni ewo lɛ akɛ kɛ́ E-ná jalɔi 50 po lɛ, ekpataŋ Sodom hiɛ lɛ nɔ. Shi Abraham ku sɛɛ ebi Yehowa shii enumɔ sɔŋŋ akɛ: Ni kɛji oná jalɔi 45 pɛ? loo 40? loo 30? loo 20? loo 10 hu? Yɛ eko fɛɛ eko mli lɛ, Yehowa to etsui shi eha Abraham, ni ejɛ mlihilɛ mli ewo lɛ shi akɛ kɛ́ E-ná mɛi ayifalɛ ni etsɔɔ lɛ, ekpataŋ Sodom hiɛ. Eyɛ mli akɛ anáaa jalɔi nyɔŋma po yɛ maji nɛɛ amli moŋ, shi Yehowa baa Lot kɛ ebiyei lɛ ayi.—1 Mose 18:22-32; 19:15, 16, 26.\n13. Mɛɛ gbɛ nɔ Hana tsɔɔ akɛ eyɛ hekɛnɔfɔ̃ɔ yɛ Yehowa mli?\n13 Elkana ŋa Hana shwe waa ni ená bi. Shi no mli lɛ, kene ji lɛ ni enɛ ha ehao waa. Esɔle eha Yehowa yɛ sane lɛ he, ni Osɔfonukpa Eli kɛɛ lɛ akɛ: “Israel Nyɔŋmɔ lɛ aaahao onibimɔnii ni obi lɛ lɛ!” Enɛ shɛje Hana mii, “ni ehiɛ efeee tɔtɔɔtɔ dɔŋŋ.” (1 Sam. 1:8, 17, 18) Hana ná hekɛnɔfɔ̃ɔ yɛ Yehowa mli, ni eshi sane lɛ fɛɛ ewo edɛŋ. Eyɛ mli akɛ Hana leee bɔ ni nibii anaa baayakpa moŋ, shi etsui nyɔ emli. Sɛɛ mli lɛ, Yehowa ha esɔlemɔ lɛ hetoo. Ebaná musu ni efɔ binuu, ni ewo lɛ gbɛ́i akɛ Samuel.—1 Sam. 1:20.\n14. Mɛni hewɔ miishɛjemɔ he bahia David lɛ, ni namɔ ŋɔɔ etee kɛha miishɛjemɔ?\n14 Mɔ kroko hu ni Nyɔŋmɔ shɛje emii ji Maŋtsɛ David ni hi shi yɛ blema Israel lɛ. Akɛni Yehowa lɛ “tsui ekwɛɔ” hewɔ lɛ, beni ehala David akɛ mɔ ni sɛɛ mli lɛ ebaaye Israel nɔ maŋtsɛ lɛ, no mli lɛ ele akɛ David yeɔ anɔkwa ni efiɔ anɔkwa jamɔ sɛɛ. (1 Sam. 16:7; 2 Sam. 5:10) Shi sɛɛ mli lɛ, David kɛ Batsheba fite gbala ni ebɔ mɔdɛŋ akɛ ebaagbe Batsheba wu lɛ koni ekɛtsimɔ esha ni efee lɛ nɔ. Beni David yɔse akɛ efee esha kpele lɛ, esɔle eha Yehowa akɛ: “Yɛ omusuŋtsɔlɛ falɛ naa lɛ, gbee minɔtɔmɔi lɛ! Ju mihe kwraa kɛjɛ minɔ̃sha lɛ mli, ní otsuu mihe kɛjɛ mihe esha lɛ mli! Ejaakɛ minɔtɔmɔi lɛ, mi diɛŋtsɛ mile, ni mihe esha lɛ yɛ mihiɛ daa.” (Lala 51:3-5) David jɛ anɔkwayeli mli etsake etsui, ni Yehowa kɛ ehe eshai lɛ fa lɛ. Shi kɛlɛ, ebabi ni David kɛ nibii ni jɛ esha ni efee lɛ mli kɛba lɛ akpe. (2 Sam. 12:9-12) Fɛɛ sɛɛ lɛ, Yehowa jie mɔbɔnalɛ kpo etsɔɔ etsulɔ heshibalɔ lɛ, ni no shɛje emii.\n15. Beni eshwɛ fioo ni Yesu baagbo lɛ, mɛɛ yelikɛbuamɔ Yehowa kɛha lɛ?\n15 Beni Yesu yɔɔ shikpɔŋ lɛ nɔ lɛ, ekɛ jaramɔ shihilɛi babaoo kpe. Nyɔŋmɔ ŋmɛ gbɛ ni Yesu kɛ hemɔkɛyeli he kai nɛɛ kpe, kɛlɛ Yesu tee nɔ eye anɔkwa akɛ gbɔmɔ ni eye emuu ni kɛ ehiɛ fɔ̃ Yehowa nɔ be fɛɛ be, ni efĩ Nyɔŋmɔ nɔyeli lɛ sɛɛ. Beni eshwɛ fioo ni abaatsɔɔ Yesu sɛɛ gbɛ ni agbe lɛ lɛ, esɔle eha Yehowa akɛ: “Jeee bɔ ni mi misumɔɔ lɛ, shi moŋ bɔ ni bo osumɔɔ.” No sɛɛ lɛ, bɔfo ko bajie ehe kpo etsɔɔ Yesu, ni ewo lɛ hewalɛ. (Luka 22:42, 43) Nyɔŋmɔ shɛje Yesu mii, ewo lɛ hewalɛ, ni ekɛ yelikɛbuamɔ ni he hiaa lɛ yɛ nakai beaŋ lɛ ha lɛ.\n16. Kɛ́ wɔwala yaje oshara mli yɛ wɔhemɔkɛyeli lɛ hewɔ lɛ, mɛɛ gbɛ nɔ Nyɔŋmɔ baanyɛ aye abua wɔ?\n16 Kɛ́ wɔwala yaje oshara mli yɛ wɔ-Kristofoi ahemɔkɛyeli lɛ hewɔ po lɛ, Yehowa baanyɛ aye abua wɔ ni wɔya nɔ wɔye lɛ anɔkwa, ni ebaafee nakai hu. Kɛfata he lɛ, gbohiiashitee he hiɛnɔkamɔ lɛ shɛjeɔ wɔmii. Ni kwɛ bɔ ni wɔkpaa be ni “abaafo” naagbee henyɛlɔ, ni ji gbele lɛ ‘sɛɛ’ lɛ gbɛ! (1 Kor. 15:26) Nyɔŋmɔ anɔkwa tsuji ni egboi lɛ, kɛ mɛi krokomɛi hu yɛ Yehowa ni hiɛ nyɛŋ akpa nii anɔ lɛ kaimɔ mli, ni ebaatee amɛ shi. (Yoh. 5:28, 29; Bɔf. 24:15) Hekɛnɔfɔ̃ɔ ni wɔyɔɔ yɛ gbohiiashitee he shiwoo ni Yehowa kɛha lɛ mli lɛ shɛjeɔ wɔmii, ni ehaa wɔnáa hiɛnɔkamɔ ni mli wa yɛ yiwaa beaŋ.\n17. Mɛɛ gbɛ nɔ Yehowa baanyɛ ashɛje wɔmii kɛ́ wɔsuɔlɔ ko gbo?\n17 Le ni wɔle akɛ wɔsuɔlɔi ni amrɔ nɛɛ amɛwɔ yɛ adesai akwamaŋ gbonyobu mli lɛ baaba wala mli ekoŋŋ yɛ jeŋ hee ni miishɛɛ yɔɔ mli ni naagbai ni haa wɔhaoɔ ŋmɛnɛ lɛ eko kwraa bɛ mli lɛ shɛjeɔ wɔmii waa! Ni mɛɛ hegbɛ kpele po Yehowa tsuji lɛ ateŋ mɛi ni ji “asafo babaoo” ni baafo nibii agbɛjianɔtoo fɔŋ nɛɛ baaná nɛkɛ akɛ amɛaahere mɛi ni abaatee amɛ shi kɛba wala mli yɛ shikpɔŋ lɛ nɔ lɛ atuu, ni amɛtsɔɔ amɛ nii!—Kpoj. 7:9, 10.\nNyɔŋmɔ Naanɔ Niji lɛ Hiɛ Omli\n18, 19. Mɛɛ gbɛ nɔ Nyɔŋmɔ shɛjeɔ ewebii lɛ amii beni awaa amɛ yi lɛ?\n18 Mose fo lala ko ni haa mɔ tsui nyɔɔ emli waa ni ekɛwo Israelbii lɛ hewalɛ akɛ: “Naanɔ Nyɔŋmɔ lɛ ji obobaahe, ni enaanɔ niji lɛ hiɛ omli.” (5 Mose 33:27, Ga Biblia hee) Sɛɛ mli lɛ, gbalɔ Samuel kɛɛ Israelbii lɛ akɛ: “Nyɛkakpalea kɛjɛa Yehowa sɛɛ, shi nyɛsɔmɔa Yehowa kɛ nyɛtsui fɛɛ! . . . Yehowa gbɛi kpeteŋkpele lɛ hewɔ lɛ ekwaŋ emaŋ lɛ.” (1 Sam. 12:20-22) Kɛ́ wɔtee nɔ wɔkpɛtɛ Yehowa yɛ anɔkwa jamɔ mli lɛ, ekwaŋ wɔ kɔkɔɔkɔ. Ekɛ yelikɛbuamɔ ni he hiaa wɔ lɛ baaha wɔ be fɛɛ be.\n19 Nyɔŋmɔ yeɔ ebuaa ewebii lɛ daa ni eshɛjeɔ amɛmii yɛ naagbee gbii ni jaraa nɛɛ mli. Nɔ ni fe afii 100 ni eho nɛ lɛ, awa wɔnyɛmimɛi Odasefoi akpei abɔ yi ni awo amɛ tsuŋ yɛ jeŋ fɛɛ yɛ Yehowa ni amɛsɔmɔɔ lɛ hewɔ. Amɛniiashikpamɔi lɛ tsɔɔ akɛ, Yehowa shɛjeɔ etsuji lɛ amii yɛ jaramɔ shihilɛi amli lɛɛlɛŋ. Ákɛ nɔkwɛmɔnɔ lɛ, abua akɛ abaawo wɔnyɛmi nuu ko ni yɔɔ tsutsu Soviet Union lɛ tsuŋ afii 23 yɛ ehemɔkɛyeli lɛ hewɔ. Beni eyɔɔ tsuŋwoohe lɛ po lɛ, atsɔ gbɛ ko nɔ aha enine shɛ mumɔŋ niyenii nɔ, ni no wo lɛ hewalɛ ni eshɛje emii. Nyɛmi nuu lɛ kɛɛ akɛ: “Yɛ nakai afii lɛ amli fɛɛ lɛ, mikase bɔ ni akɛ he fɔ̃ɔ Yehowa nɔ, ni ewo mi hewalɛ.”—Nyɛkanea 1 Petro 5:6, 7.\n20. Mɛni hewɔ wɔbaanyɛ wɔná nɔmimaa akɛ Yehowa kwaŋ wɔ lɛ?\n20 Ekɔɔɔ he eko shihilɛ ni ekolɛ wɔkɛbaakpe lɛ, ehi jogbaŋŋ akɛ wɔɔha lalatsɛ lɛ wiemɔi ni shɛjeɔ mɔ mii nɛɛ ahi wɔjwɛŋmɔŋ, akɛ: “Yehowa shɛŋ emaŋ lɛ efɔŋ.” (Lala 94:14) Eyɛ mli akɛ wɔ diɛŋtsɛ lɛ, miishɛjemɔ he miihia wɔ moŋ, shi wɔná hegbɛ kpele akɛ wɔ hu wɔɔshɛje mɛi krokomɛi amii. Taakɛ wɔbaana yɛ nikasemɔ ni nyiɛ sɛɛ lɛ mli lɛ, wɔbaanyɛ wɔshɛje mɛi ni yeɔ ŋkɔmɔ yɛ jeŋ ni haomɔ eyi mli obɔ nɛɛ mli lɛ amii.\n• Mɛɛ nibii komɛi baanyɛ aha wɔhao?\n• Mɛɛ gbɛ nɔ Yehowa shɛjeɔ etsuji lɛ amii?\n• Kɛ́ wɔwala yaje oshara mli lɛ, mɛni baanyɛ ashɛje wɔmii?\n[Akrabatsa/Mfonirii ni yɔɔ baafa 25]\nBƆ NI WƆƆFEE WƆKPEE NIBII NI BAANYƐ ANÁ NƆ HEWALƐ LƐ ANAA . . .\n▪ wɔtsui Lala 147:3; 1 Yoh. 3:19-22; 5:14, 15\n▪ wɔjwɛŋmɔ Lala 94:19; Fil. 4:6, 7\n▪ wɔhenumɔi 2 Mose 14:13, 14; 5 Mose 31:6\n▪ wɔgbɔmɔtsoŋ hewalɛnamɔ 2 Kor. 4:8, 9\n▪ wɔmumɔŋ hewalɛnamɔ Lala 145:14; Yak. 5:14, 15


Mateo 3 | Baiblo ɔ Ngɛ Intanɛti ɔ Nɔ | New World Translation\nKANE NGƐ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Igbo Iloko Indonesian Isoko Italian Japanese Javanese Kannada Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndebele (Zimbabwe) Nepali Nias Norwegian Nzema Oromo Ossetian Otetela Pangasinan Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urdu Uzbek Venda Vietnamese Waray-Waray Xhosa Yoruba Zulu\nYohane Nɔ Baptisilɔ ɔ fiɛɛ (1-12)\nA baptisi Yesu (13-17)\n3 Jamɛ a be ɔ mi ɔ, Yohane Nɔ Baptisilɔ ɔ ba ngɛ fiɛɛe ngɛ Yudea nga a nɔ, 2 nɛ e ngɛ dee ke: “Nyɛ tsake nyɛ tsui, ejakaa hiɔwe Matsɛ Yemi ɔ su si ta.” 3 Ngɛ anɔkuale mi ɔ, nɔmlɔ nɛ ɔ he munyu nɛ Mawu tu kɛ gu gbalɔ Yesaya nɔ ɔ nɛ. E de ke: “Nɔ ko gbi ngɛ pɛe wawɛɛ ngɛ nga a nɔ ke: ‘Nyɛ dla Yehowa* blɔ ɔ! Nyɛ ha nɛ e gbɛjegbɛ ɔmɛ nɛ a da tlɔmɔɔ.’” 4 Jamɛ a be ɔ mi ɔ, tade nɛ Yohane wo ɔ, afukpɔngɔ he bwɔmi nɛ a kɛ lo, nɛ e mlɛ mi fimi nɔ́ ɔ hu lohwe he womi nɛ a kɛ pee. Ní nɛ e yeɔ ji baalɛhi kɛ nga nɔ hwo. 5 Nɛ nihi jeɔ Yerusalɛm kɛ Yudea kɛ mahi tsuo nɛ ngɛ Yɔdan Pa a he ɔ mi kɛ yaa e ngɔ 6 nɛ e baptisiɔ* mɛ ngɛ Yɔdan Pa a mi, nɛ a jajeɔ a he yayami ɔmɛ ngɛ ma hɛ mi. 7 Benɛ e na Farisi bi kɛ Saduki bi babauu nɛ a ma he nɛ e ngɛ nihi baptisie ngɛ ɔ, e de mɛ ke: “Nyɛ sinɔ duɔtsɛmɛ a nina, mɛnɔ bɔ nyɛ kɔkɔ ke nyɛɛ tu abofu nɛ ma a nya fo? 8 Lɛɛ nyɛɛ wo yiblii nɛ tsɔɔ kaa nyɛ tsake nyɛ tsui mɔ. 9 Nyɛ ko si nyɛ gugue nɛ nyɛ de nyɛ he ke, ‘Wɔɔ lɛɛ wa tsɛ ji Abraham.’ Ejakaa i ngɛ nyɛ dee ke Mawu ma nyɛ ma je bimɛ kɛ je tɛ nɛ ɔmɛ a mi kɛ ha Abraham. 10 Gbiɛ ɔ fɔɔ si ngɛ tso ɔmɛ a sipoku ɔ nɔ momo. Lɔ ɔ he ɔ, tso fɛɛ tso nɛ e wui yiblii nɛ hi ɔ, a maa po kɛ fɔ si, nɛ a ma sake kɛ fɔ la mi. 11 Imi lɛɛ, i ngɔɔ nyu kɛ baptisiɔ nyɛ ngɛ nyɛ tsui nɛ nyɛ tsake ɔ he je, se nɔ nɛ e ma ngɛ ye se ɔ nɔ kuɔ pe mi, nɛ e tokota tete po, i sɛ nɔ nɛ e jeɔ. Lɛɛ lɛɛ e maa ngɔ mumi klɔuklɔu, kɛ la kɛ baptisi nyɛ. 12 E hɛɛ e ngma mi sami nɔ́ ɔ ngɛ e dɛ mi, nɛ e maa bɛɛ e ngma mi sami he ɔ nyaii nɛ e ma bua e ngma a nya kɛ wo nito he ɔ, se tsakati ɔ lɛɛ, e maa ngɔ la nɛ be hie gbemi ɔ kɛ maa sã.” 13 Lɔ ɔ se ɔ, Yesu je Galilea kɛ ba Yohane ngɔ ngɛ Yɔdan Pa a nya konɛ Yohane nɛ e baptisi lɛ. 14 Se Yohane ka kaa e maa tsi lɛ blɔ. E de lɛ ke: “Mɛni he je nɛ o ma ye ngɔ ɔ? Imi mohu nɛ e he hia kaa o baptisi mi.” 15 Yesu de lɛ ke: “Amlɔ nɛ ɔ lɛɛ moo kplɛɛ kɛkɛ, ejakaa ja jã loko wa maa gbe níhi tsuo nɛ a da a peemi nya.” Kɛkɛ nɛ Yohane kplɛɛ. 16 Benɛ e baptisi Yesu ta a, amlɔ nɔuu nɛ e je kpo ngɛ nyu ɔ mi; nɛ hyɛ! hiɔwe nya bli, nɛ e na Mawu mumi ɔ nɛ ngɛ si kplee kɛ ma e nɔ kaa lahuɛ. 17 Hyɛ! Gbi ko hu pɛ kɛ je hiɔwe ke: “Ye Bi ji nɛ ɔ nɛ, i suɔ lɛ, nɛ ye bua jɔ e he.”


Hulu Wa Edamɔ Shi | Biblia Mli Sane\nKWƐMƆ Yoshua. Eekɛɛ akɛ: ‘Hulu, wa odamɔ shi!’ Ni hulu lɛ wa edamɔ shi. Ewa edamɔ shi yɛ he kome gbi muu lɛ fɛɛ. Yehowa ji mɔ ni ha efee nakai! Shi nyɛhaa wɔkwɛa nɔ hewɔ ni Yoshua sumɔɔ ni hulu lɛ akpɛ́ aahu kɛtsa nɔ lɛ.\nBeni maŋtsɛmɛi fɔji enumɔ ni yɔɔ Kanaan shikpɔŋ lɛ nɔ lɛ kɛ Gibeonbii lɛ bɔi tawuu lɛ, Gibeonbii lɛ tsu nuu ko kɛtee Yoshua ŋɔɔ koni eyakɛɛ lɛ ni ebaye ebua amɛ. Ekɛɛ akɛ: ‘Ba oya!’ Baahere wɔ! Maŋtsɛmɛi ni yɔɔ gɔŋ nɔ shikpɔŋ nɔ lɛ fɛɛ ete shi amɛkɛ otsuji miiwu ta.’\nAmrɔ nɔŋŋ kɛkɛ ni Yoshua kɛ etabilɔi lɛ fɛɛ tee. Amɛnyiɛ jenamɔ fɛɛ. Beni amɛbashɛ Gibeon lɛ, maŋtsɛmɛi enumɔ lɛ asraafoi lɛ atsui fã waa ni amɛbɔi foijee. Kɛkɛ ni Yehowa ha nyɔŋmɔŋtɛi agboi nɛ̃ kɛjɛ ŋwɛi kɛshwie shi, ni egbe asraafoi lɛ ateŋ mɛi pii fe mɛi abɔ ni Yoshua tabilɔi lɛ gbe amɛ lɛ.\nYoshua na akɛ etsɛŋ ni hulu lɛ baanyɔ shi. Duŋ baawo, ni maŋtsɛmɛi fɔji enumɔ lɛ asraafoi lɛ ateŋ mɛi pii baajo foi. No hewɔ ni Yoshua sɔle eha Yehowa ni ekɛɛ akɛ: ‘Hulu, wa odamɔ shi!’ lɛ. Ni akɛni hulu lɛ tee nɔ ekpɛ́ aahu hewɔ lɛ, Israelbii lɛ nyɛ amɛgbe kunim ni amɛyeɔ yɛ ta lɛ mli lɛ naa.\nMaŋtsɛmɛi fɔji babaoo yɛ Kanaan lolo ni amɛsumɔɔɔ Nyɔŋmɔ webii asane. Yoshua kɛ etabilɔi lɛ kɛ aaafee afii ekpaa ye shikpɔŋ lɛ nɔ maŋtsɛmɛi 31 nɔ kunim. Beni amɛfee enɛ amɛgbe naa lɛ, Yoshua kwɛ koni aja Kanaan shikpɔŋ lɛ aha akutsei ni shikpɔŋ he hiaa amɛ lɛ.\nAfii babaoo baho, ni yɛ naagbee lɛ Yoshua gbo beni eye afii 110. Yɛ be mli ni ekɛ enanemɛi lɛ yɔɔ wala mli lɛ, gbɔmɛi lɛ boɔ Yehowa toi. Shi beni gbɔmɛi kpakpai nɛɛ gboi lɛ, gbɔmɛi lɛ bɔi nibii gbohii afeemɔ ekoŋŋ ni amɛbote haomɔ mli. Nɛkɛ be nɛɛ mli Nyɔŋmɔ dɛŋ yelikɛbuamɔ he hiaa amɛ lɛɛlɛŋ.\nYoshua 10:6-15; 12:7-24; 14:1-5; Kojolɔi 2:8-13.\nKɛmaje Mɔ Ko Kɛmaje Mɔ Ko Hulu Wa Edamɔ Shi\nmy sane 49


“Nyɛ Ji Midasefoi”—Yesaia 43:10 | Nikasemɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Armenia (West) Aymara Azerbaijani Azerbaijani (Cyrillic) Bengali Bicol Bislama Blɔfo Brazil Mumuii Awiemɔ Bulgaria Cambodia Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombia Mumuii Awiemɔ Croatia Czech Dangme Denmark Drehu Dutch Efik Estonia Ewe Fiji Finland French Ga Georgia Germany Greenland Guarani Gujarat Gun Haitian Creole Hebri Hela Hiligaynon Hindi Hungary Iceland Igbo Iloko Indonesia Italia Italia Mumuii Awiemɔ Japan Japan Mumuii Awiemɔ Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korea Krio Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Malta Marathi Maya Mazatec (Huautla) Mexico Mumuii Awiemɔ Mizo Moore Ndebele Ndonga Nepali Ngabere Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Poland Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romania Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Swati Sweden Tagalog Tahiti Tamil Tatar Telugu Thailand Tigrinya Tshiluba Tshwa Tsonga Turkey Tuvalu Twi Tzotzil Ukrain Umbundu Urdu Uzbek Venda Vietnam Wallis Waray-Waray Wayuunaiki Wolaita Xhosa Yoruba Zande Zulu\n“Yehowa kɛɛ, nyɛ ji midasefoi.”—YES. 43:10.\nMɛɛ gbɛi anɔ Israelbii lɛ ye Yehowa he odase?\nMɛni ji Nyɔŋmɔ gbɛ́i lɛ shishi?\nTe wɔɔfee tɛŋŋ wɔtsɔɔ akɛ wɔyɛ hegbɛ ni wɔná akɛ Nyɔŋmɔ gbɛ́i lɛ kã wɔnɔ lɛ he miishɛɛ?\n1, 2. (a) Kɛ́ akɛɛ mɔ ko ji odasefonyo lɛ, te atsɔɔ tɛŋŋ? Mɛni je lɛŋ adafitswaa nitsumɔhei lɛ hako mɛi ale? (b) Mɛni hewɔ Yehowa kɛ ehiɛ efɔ̃ɔɔ je lɛŋ adafitswaa nitsumɔhei lɛ anɔ lɛ?\nKƐ́ AKƐƐ mɔ ko ji odasefonyo lɛ, te atsɔɔ tɛŋŋ? Wiemɔkulibii ashishitsɔɔmɔ wolo ko tsɔɔ shishi akɛ: “Mɔ ko ni naa nɔ ko ni eba, ni ebɔɔ he amaniɛ.” Akɛ nɔkwɛmɔnɔ lɛ, yɛ South Africa maŋtiase ko ni atsɛɔ lɛ Pietermaritzburg lɛ mli lɛ, ayɛ adafitswaa wolo ko ni atsɛɔ lɛ The Witness (eshishi ji Odasefonyo lɛ) yɛ jɛi. Afii 160 kɛ sɛɛ nɛ ni abɔi wolo nɛɛ kalamɔ. Adafitswaa wolo nɛɛ gbɛ́i lɛ sa waa, ejaakɛ oti hewɔ ni akalaa ji, ni akɛbɔ nibii ni yaa nɔ yɛ je lɛŋ lɛ ahe anɔkwa saji lɛ ahe amaniɛ. Mɔ ni to adafitswaa wolo nɛɛ kalamɔ shishi lɛ wo shi akɛ, ebaakala ‘anɔkwa saji ni ele yɛ sane fɛɛ sane ni ebaabɔ he amaniɛ lɛ he, ní amale kome po bɛ mli.’\n2 Dɔlɛ sane ji akɛ, je lɛŋ adafitswaa nitsumɔhei lɛ ewieee anɔkwale ni kɔɔ saji ni baa lɛ ateŋ babaoo he. Amɛhako mɛi ale anɔkwale ni kɔɔ Nyɔŋmɔ kɛ nɔ ni efee ehã adesai lɛ he. Kɛ̃lɛ, Yehowa ni ji jeŋ muu fɛɛ Nɔyelɔ lɛ, kɛ ehiɛ efɔ̃ɔɔ je lɛŋ adafitswaa nitsumɔhei lɛ anɔ. Nyɔŋmɔ tsɔ gbalɔ Ezekiel nɔ egba akɛ: “Jeŋmaji lɛ aaaná ale akɛ mi ji Yehowa.” (Ezek. 39:7) Yehowa yɛ Odasefoi aaafee akpekpei kpaanyɔ ni gbaa mɛi ni jɛ maji srɔtoi fɛɛ nɔ lɛ ehe saji, ni amɛtsɔɔ mɛi nibii ni efee ehã adesai kɛ nɔ ni ebaafee ehã amɛ lolo. Odasefoi babaoo nɛɛ hu hãa mɛi leɔ shi ni Nyɔŋmɔ ewo akɛ ebaajɔɔ adesai wɔsɛɛ lɛ he sane. Kɛ́ wɔkɛ nitsumɔ nɛɛ fee oti yɛ wɔshihilɛ mli lɛ, wɔhãa anaa akɛ wɔmiihi shi yɛ Nyɔŋmɔ gbɛ́i ni kã wɔnɔ lɛ naa, taakɛ awie yɛ Yesaia 43:10 lɛ akɛ: “Yehowa kɛɛ, nyɛ ji midasefoi, kɛ mitsulɔ ní mihala” lɛ.\n3, 4. (a) Mɛɛ be Biblia Kaselɔi lɛ kɛ gbɛ́i Yehowa Odasefoi lɛ bɔi nitsumɔ? Te ehã amɛnu he amɛhã tɛŋŋ? (Kwɛmɔ mfoniri ni yɔɔ nikasemɔ lɛ shishijee lɛ.) (b) Mɛɛ sanebimɔi ahe wɔbaasusu?\n3 Akɛni Yehowa ji “naanɔi a-Maŋtsɛ” hewɔ lɛ, eji hegbɛ kpele diɛŋtsɛ akɛ egbɛ́i aaakã mɔ ko nɔ. Ewie akɛ: “Enɛ ji migbɛ́i kɛyaa naanɔ, ni enɛ ji mikaimɔ kɛyaa yinɔi fɛɛ.” (1 Tim. 1:17; 2 Mose 3:15; okɛto Jajelɔ 2:16 lɛ he.) Biblia Kaselɔi lɛ kɛ gbɛ́i Yehowa Odasefoi lɛ bɔi nitsumɔ kɛjɛ afi 1931. Be ni akɛbɔi nitsumɔ sɛɛ lɛ, mɛi babaoo ŋmala woji kɛtsɔɔ bɔ ni eŋɔɔ amɛnaa akɛ wɔŋɔ gbɛ́i hee. Asafo ko ni yɔɔ Canada lɛ ŋma akɛ: ‘Be ni wɔnu akɛ amrɔ nɛɛ atsɛɔ wɔ “Yehowa Odasefoi” lɛ, wɔná miishɛɛ waa, ni ehã wɔtswa wɔfai shi akɛ wɔbaahi shi yɛ gbɛ́i hee nɛɛ naa.’\n4 Mɛni obaafee kɛtsɔɔ akɛ obuɔ Nyɔŋmɔ gbɛ́i lɛ ni kã onɔ lɛ akɛ hegbɛ kpele? Agbɛnɛ hu, ani obaanyɛ otsɔɔ nɔ hewɔ ni Yehowa tsɛɔ wɔ akɛ e-Dasefoi yɛ Yesaia wolo lɛ mli lɛ mli?\nNYƆŊMƆ ODASEFOI NI HI SHI YƐ BLEMA\n5, 6. (a) Mɛɛ gbɛ nɔ fɔlɔi ni hi shi yɛ Israel lɛ ye Yehowa he odase? (b) Mɛni hu afã fɔlɔi ni hi shi yɛ Israel lɛ ni amɛfee? Mɛni hewɔ esa akɛ fɔlɔi ni yɔɔ ŋmɛnɛ lɛ afee nakai nɔŋŋ lɛ?\n5 Israelbii ni hi shi yɛ Yesaia beaŋ lɛ ateŋ mɔ fɛɛ mɔ ji Yehowa ‘odasefonyo,’ ni maŋ muu lɛ fɛɛ ji Nyɔŋmɔ ‘tsulɔ.’ (Yes. 43:10) Akɛ nɔkwɛmɔnɔ lɛ, fɔlɔi lɛ ye odase kɛtsɔ nɔ ni Nyɔŋmɔ efee ehã amɛ yɛ blema lɛ ni amɛtsɔɔ amɛbii lɛ nɔ. Be ni afã amɛ akɛ amɛye Hehoo lɛ, akɛɛ amɛ akɛ: “Ni kɛ́ aaaba mli akɛ nyɛbii aaabi nyɛ akɛ: Te nyɛjamɔ nɛɛ shishiŋ? lɛ, nyɛkɛa akɛ: Yehowa Hehoo lɛ afɔle ni, ejaakɛ be ni etswia Mizraimbii anii lɛ, eho Israelbii lɛ ashĩai lɛ ahe yɛ Mizraim, ni ejie wɔshĩai lɛ.” (2 Mose 12:26, 27) Eeenyɛ efee akɛ fɔlɔi lɛ hã gbekɛbii lɛ le akɛ, be ni Mose yana Mizraim nɔyelɔ ni atsɛɔ lɛ Farao lɛ klɛŋklɛŋ kwraa, ni ebi lɛ gbɛ koni Israelbii lɛ ayajá Yehowa yɛ ŋa lɛ nɔ lɛ, ekɛɛ Mose akɛ: “Namɔ ji Yehowa lɛ ní mabo egbee toi ní mahã Israel aya?” (2 Mose 5:2) Eka shi faŋŋ akɛ, amɛgba amɛbii lɛ bɔ ni Yehowa hã Farao sanebimɔ lɛ hetoo kɛtsɔ haomɔi nyɔŋma ni ekɛba Mizraim maŋ lɛ nɔ, kɛ bɔ ni ekpɔ̃ Israelbii lɛ kɛjɛ Mizraim tabilɔi lɛ adɛŋ yɛ Ŋshɔ Tsuru lɛ naa lɛ he sane. Ana akɛ, Yehowa ji Nyɔŋmɔ Ofe lɛɛlɛŋ. Kɛfata he lɛ, Israelbii lɛ na faŋŋ akɛ Yehowa ji anɔkwa Nyɔŋmɔ lɛ, ni be fɛɛ be lɛ eyeɔ eshiwoi anɔ.\n6 Ŋwanejee ko bɛ he akɛ, Israelbii lɛ bu Nyɔŋmɔ gbɛ́i lɛ ni kã amɛ nɔ lɛ akɛ hegbɛ kpele, no hewɔ lɛ, amɛgba amɛbii kɛ nyɔji fɛɛ ni sɔmɔ yɛ amɛshĩai amli lɛ naakpɛɛ nibii ni Yehowa efee lɛ he saji. Kɛfata he lɛ, Israelbii lɛ le akɛ esa akɛ amɛjeŋba afee krɔŋkrɔŋ. Yehowa kɛɛ akɛ: “Nyɛfea krɔŋkrɔŋ, ejaakɛ mi, Yehowa, nyɛ-Nyɔŋmɔ lɛ, mɔ krɔŋkrɔŋ ji mi.” Enɛ hewɔ lɛ esa akɛ fɔlɔi ni hi shi yɛ Israel lɛ atsɔɔ amɛbii lɛ ni amɛhi shi yɛ Nyɔŋmɔ jeŋba he mlai lɛ anaa koni amɛjeŋba afee krɔŋkrɔŋ. (3 Mose 19:2; 5 Mose 6:6, 7) Esa akɛ fɔlɔi ni ji Kristofoi lɛ hu afee nakai nɔŋŋ ŋmɛnɛ. Esa akɛ amɛtsɔɔ amɛbii lɛ koni amɛba amɛjeŋ yɛ gbɛ ni baahã awo Nyɔŋmɔ gbɛ́i lɛ hiɛ nyam lɛ nɔ.—Nyɛkanea Abɛi 1:8; Efesobii 6:4.\nKɛ́ wɔtsɔɔ wɔbii lɛ Yehowa he nii lɛ, wɔwoɔ egbɛ́i lɛ hiɛ nyam (Kwɛmɔ kuku 5, 6)\n7. (a) Be ni Israelbii lɛ yeɔ Yehowa anɔkwa lɛ, te maji ni bɔle amɛ lɛ nu he amɛhã tɛŋŋ? (b) Mɛni esa akɛ mɛi fɛɛ ni Nyɔŋmɔ gbɛ́i lɛ kã amɛnɔ lɛ afee?\n7 Enɛ tsɔɔ akɛ, be ni Israelbii lɛ yeɔ Nyɔŋmɔ anɔkwa lɛ, amɛye egbɛ́i lɛ he odase faŋŋ. Akɛɛ amɛ akɛ: “Shikpɔŋ lɛ nɔ maji lɛ fɛɛ aaana akɛ Yehowa gbɛ́i lɛ akɛtsɛɔo lɛ, ni amɛaasheo gbeyei.” (5 Mose 28:10) Shi dɔlɛ sane ji, Israelbii lɛ eyaaa nɔ amɛyeee Yehowa anɔkwa. Amɛjá amagai. Amɛyi bawa tamɔ Kanaan nyɔŋmɔi lɛ ni amɛjáa lɛ nɔŋŋ, amɛkɛ amɛ diɛŋtsɛ amɛbii shã afɔle, ni amɛwa ohiafoi ayi. Enɛ hãa wɔnaa akɛ esa akɛ wɔya nɔ wɔkase Yehowa, ni wɔfee krɔŋkrɔŋ be fɛɛ be, ejaakɛ wɔji Mɔ Krɔŋkrɔŋ lɛ najiaŋdamɔlɔi!\n“NAA, MIBAFEE NƆ KO HEE”\n8. Mɛni Yehowa kɛɛ Yesaia akɛ efee? Te Yesaia fee enii ehã tɛŋŋ?\n8 Yesaia yitso 1 kɛyashi yitso 6 lɛ wieɔ kɔkɔbɔi ni kɔɔ hiɛkpatamɔ ni akɛbaaba Yerusalem kɛ ehewɔ maji lɛ anɔ lɛ he titri. Yehowa gba hu akɛ, ebaatsɔ naakpɛɛ gbɛ nɔ ekpɔ̃ Israelbii lɛ kɛjɛ nomŋɔɔ mli. (Yes. 43:19) Eyɛ mli akɛ Yehowa, mɔ ni naa tsuiiaŋ lɛ, le akɛ Israelbii lɛ tsakeŋ moŋ, shi ekɛɛ Yesaia akɛ eya nɔ ejaje kɔkɔbɔɔ nɛɛ. Yesaia naa kpɛ ehe waa yɛ bɔ ni Nyɔŋmɔ maŋ lɛ tsakeee etsui lɛ he, ni ebi akɛ, mɛɛ beyinɔ nɔŋŋ amɛaakpilim amɛtsui kɛyashi? Nyɔŋmɔ hã lɛ hetoo akɛ: “Kɛyashi beyinɔ ní maji lɛ aaatsɔmɔ amaŋfɔ, ní mɔ ko mɔ ko bɛ mli, ní shĩai lɛ hu mɔ ko mɔ ko bɛ mli, ni shikpɔŋ lɛ aaatsɔ amaŋfɔ kwraa.”—Nyɛkanea Yesaia 6:8-11.\n9. (a) Mɛɛ be Yesaia gbalɛ ni kɔɔ Yerusalem he lɛ ba mli? (b) Mɛɛ kɔkɔ abɔɔ ŋmɛnɛ ní esa akɛ wɔbo toi?\n9 Yesaia je nitsumɔ nɛɛ shishi yɛ Maŋtsɛ Uzia nɔyeli lɛ naagbee afi lɛ mli, loo aaafee afi 778 D.Ŋ.B. Ni eba naagbee yɛ afi 732 D.Ŋ.B. sɛɛ be ni Maŋtsɛ Hezekia yeɔ nɔ lɛ. Ekɛ nɔ ni fe afii 45 sɔŋŋ tsu nitsumɔ nɛɛ. Enɛ tsɔɔ akɛ, egbe nitsumɔ nɛɛ naa afii 125 sɛɛ dani akpata Yerusalem hiɛ yɛ afi 607 D.Ŋ.B. No hewɔ lɛ, atsɔ hiɛ abɔ Israelbii lɛ kɔkɔ afii babaoo dani hiɛkpatamɔ lɛ ba. Ŋmɛnɛ hu lɛ, Yehowa etsɔ hiɛ ehã ewebii lɛ miibɔ mɛi kɔkɔ yɛ nɔ ni kã wɔhiɛ lɛ he. Kɛjɛ be ni abɔi Buu-Mɔɔ lɛ kalamɔ nɛɛ, afii 135 sɔŋŋ eho, ni eeya nɔ eehã mɛi ni kaneɔ lɛ miile akɛ etsɛŋ ni abaakpata Satan jeŋ fɔŋ nɛɛ hiɛ, ni akɛ Yesu Kristo Afii Akpe Nɔyeli lɛ baabaye najiaŋ.—Kpoj. 20:1-3, 6.\n10, 11. Mɛɛ gbɛ nɔ Israelbii ni yɔɔ Babilon lɛ na bɔ ni Yesaia gbalɛ lɛ ba mli?\n10 Agbeee Yudafoi ni bo Yehowa toi ni ŋmɛɛ amɛhe amɛhã Babilonbii lɛ yɛ Yerusalem hiɛkpatamɔ lɛ mli. Aŋɔ amɛ nom kɛtee Babilon. (Yer. 27:11, 12) Be ni Nyɔŋmɔ webii lɛ ehi jɛmɛ afii 70 sɛɛ lɛ, amɛna bɔ ni Yesaia gbalɛ kroko hu ba mli. Yesaia gba akɛ: “Bɔ ni Yehowa, nyɛkpɔ̃lɔ lɛ, ni ji Israel Mɔ krɔŋkrɔŋ lɛ, kɛɛ nɛ: Nyɛ hewɔ mitsu kɛtee Babel tɔ̃ɔ, ni miŋɔ amɛ fɛɛ mitswia shi ákɛ foijelɔi.”—Yes. 43:14.\n11 Yɛ gbalɛ nɛɛ naa lɛ, gbi gbɛkɛ ko yɛ October 539 D.Ŋ.B. lɛ, nɔ ko ni akpaaa gbɛ ba. Be ni Babilon maŋtsɛ lɛ kɛ elumɛi lɛ kɛ kpuji ni amɛyaloo kɛjɛ Yerusalem sɔlemɔwe lɛ nuɔ wein, ni amɛjieɔ amɛnyɔŋmɔi ni akɛ niji fee lɛ ayi lɛ, Media kɛ Persia asraafoi lɛ batutua Babilon trukaa ni amɛkpata ehiɛ. Yɛ afi 538 D.Ŋ.B. loo afi 537 D.Ŋ.B. lɛ, Koresh, ni ji mɔ ni ye Babilon nɔ kunim lɛ fã Yudafoi lɛ koni amɛku amɛsɛɛ kɛya Yerusalem ni amɛyama Nyɔŋmɔ sɔlemɔwe lɛ ekoŋŋ. Yehowa wo shi hu akɛ, ebaakwɛ ewebii lɛ ni ebaabu amɛhe be ni amɛkuɔ amɛsɛɛ kɛyaa Yerusalem lɛ. Enɛɛmɛi fɛɛ yɛ gbalɛi ni Yesaia gba lɛ mli. Nyɔŋmɔ wie amɛhe akɛ, “Maŋ ní mishɔ̃ miha mihe, koni amɛgba miyijiemɔ lɛ.” (Yes. 43:21; 44:26-28) Be ni nomii nɛɛ yashɛ Yerusalem ni amɛma Yehowa sɔlemɔwe lɛ ekoŋŋ lɛ, amɛna akɛ Yehowa ji anɔkwa Nyɔŋmɔ koome lɛ lɛɛlɛŋ, ni ehãa eshiwoi fɛɛ baa mli.\n12, 13. (a) Namɛi fata Israelbii lɛ ahe kɛto Yehowa jamɔ lɛ shishi ekoŋŋ? (b) Mɛni akpaa gbɛ kɛjɛɔ “tooi krokomɛi” lɛ adɛŋ yɛ yelikɛbuamɔ ni amɛkɛhãa “Nyɔŋmɔ Israel” lɛ mli? Mɛni gbɛ amɛkwɛɔ?\n12 Be ni Israelbii lɛ ku amɛsɛɛ kɛtee Yerusalem ni amɛyama Yehowa sɔlemɔwe lɛ, Jeŋmajiaŋbii babaoo bafata amɛhe kɛjá Yehowa, ni sɛɛ mli lɛ, Jeŋmajiaŋbii krokomɛi hu bafata amɛhe. (Ezra 2:58, 64, 65; Ester 8:17) Ŋmɛnɛ lɛ, “asafo babaoo” ni jɛ “tooi krokomɛi” lɛ ateŋ lɛ hu ebafata Kristofoi ni afɔ amɛ mu, ni ji “Nyɔŋmɔ Israel” lɛ he kɛmiijá Yehowa. (Kpoj. 7:9, 10; Yoh. 10:16; Gal. 6:16) Atsɛɔ mɛi ni afɔ amɛ mu lɛ kɛ tooi krokomɛi lɛ fɛɛ akɛ Yehowa Odasefoi, ni enɛ ji hegbɛ kpele.\n13 Yɛ Kristo Afii Akpe Nɔyeli lɛ mli lɛ, asafo babaoo lɛ kɛ miishɛɛ baahã mɛi ni atee amɛshi lɛ ale bɔ ni eji hegbɛ kpele akɛ amɛsɔmɔ akɛ Yehowa Odasefoi yɛ nibii agbɛjianɔtoo nɛɛ naagbee gbii lɛ amli. Shi ja wɔhi shi yɛ gbɛ́i ni kã wɔnɔ lɛ naa, ní wɔtee nɔ wɔhiɛ jeŋba krɔŋkrɔŋ mli dani wɔbaanyɛ wɔfee enɛ. Agbɛnɛ hu, eyɛ mli akɛ wɔbɔɔ mɔdɛŋ akɛ wɔɔhi shi yɛ Yehowa jeŋba he mlai lɛ anaa moŋ, shi wɔtɔ̃ɔ daa nɛɛ. Enɛ hewɔ lɛ, esa akɛ gbi fɛɛ gbi lɛ wɔbi ni aŋɔ wɔhe eshai lɛ afa wɔ. Kɛ́ wɔfee krɔŋkrɔŋ lɛ, no tsɔɔ akɛ wɔhiɛ sɔɔ Nyɔŋmɔ gbɛ́i krɔŋkrɔŋ ni kã wɔnɔ lɛ.—Nyɛkanea 1 Yohane 1:8, 9.\n14. Mɛni ji gbɛ́i Yehowa lɛ shishi?\n14 Ja wɔnu nɔ ni gbɛ́i Yehowa lɛ tsɔɔ lɛ shishi jogbaŋŋ dani wɔbaanu nɔ hewɔ ni Nyɔŋmɔ gbɛ́i ni kã wɔnɔ lɛ ji hegbɛ kpele lɛ shishi. Aná Nyɔŋmɔ gbɛ́i ni ji Yehowa lɛ kɛjɛ Hebri wiemɔ ko ni kɔɔ nɔ ko ni aafee he, ni abaanyɛ atsɔɔ shishi akɛ, “tsɔɔ.” No hewɔ lɛ, atsɔɔ gbɛ́i Yehowa lɛ shishi akɛ “Ehãa Etsɔɔ.” Gbɛ́i nɛɛ sa Nyɔŋmɔ waa, ejaakɛ lɛ ebɔ jeŋ muu lɛ kɛ emli nɔ fɛɛ nɔ, ni ehãa eyiŋtoo baa mli hu. Kɛ́ Yehowa to eyiŋ lɛ, Satan loo mɔ ko mɔ ko nyɛŋ atswa eyiŋtoo lɛ afɔ̃.\n15. Mɛni wɔbaanyɛ wɔkase kɛjɛ nɔ ni Yehowa tsɔɔ Mose yɛ egbɛ́i lɛ he lɛ mli? (Kwɛmɔ akrabatsa ni yitso ji “ Gbɛ́i ko ni Tsɔɔ Wɔ Nibii Babaoo” lɛ.)\n15 Be ni Yehowa tsu Mose ní eyajie Israelbii lɛ kɛjɛ Mizraim lɛ, ekɛ wiemɔ ko tsu nii kɛtsɔɔ Mose nɔ ni egbɛ́i lɛ tsɔɔ lɛ fã ko mli. Biblia lɛ kɛɔ akɛ: “Nyɔŋmɔ kɛɛ Mose akɛ: ‘Matsɔ Mihe Nɔ Fɛɛ Nɔ ni Misumɔɔ ni Matsɔ.’ Ni ekɛfata he akɛ: ‘Enɛ ji nɔ ni okɛɛ Israelbii lɛ, “Matsɔ tsu mi nyɛŋɔɔ.”’” (2 Mose 3:14, NW) No hewɔ lɛ, yɛ shihilɛ fɛɛ shihilɛ mli lɛ, Yehowa baafee nɔ fɛɛ nɔ ni ebiɔ ni efee koni ehã eyiŋtoo aba mli. Yɛ Israelbii lɛ agbɛfaŋ lɛ, Yehowa tsɔ gbɛ fɛɛ gbɛ ni he hiaa lɛ nɔ ekpɔ̃ amɛ, ebu amɛhe, etsɔɔ amɛ gbɛ, ni eduro amɛ amɛhiamɔ nii fɛɛ.\nBƆ NI WƆƆFEE WƆTSƆƆ AKƐ WƆYƐ NYƆŊMƆ GBƐ́I NI KÃ WƆNƆ LƐ HE MIISHƐƐ\n16, 17. (a) Te wɔɔfee tɛŋŋ wɔtsɔɔ akɛ wɔyɛ hegbɛ ni wɔná akɛ Nyɔŋmɔ gbɛ́i lɛ kã wɔnɔ lɛ he miishɛɛ? (b) Mɛni he wɔbaasusu yɛ nikasemɔ ni nyiɛ sɛɛ lɛ mli?\n16 Yehowa tsakeko. Egbɛ́i lɛ hewɔ lɛ, wɔle akɛ ebaaya nɔ efee nɔ fɛɛ nɔ ni esa akɛ efee koni wɔná wɔmumɔŋ kɛ wɔheloonaa hiamɔ nii. Akɛ nɔkwɛmɔnɔ lɛ, be fɛɛ be lɛ, ehãa wɔ nibii ni baahã wɔya nɔ wɔhi wala mli kɛ nibii ni baahã wɔhemɔkɛyeli lɛ mli awa. Nyɔŋmɔ gbɛ́i lɛ tsɔɔ wɔ nɔ kroko hu yɛ ehe. Mɛni ji no? Yehowa baanyɛ atsɔ ebɔɔ nii lɛ anɔ ehã eyiŋtoo aba mli. Akɛ nɔkwɛmɔnɔ lɛ, etsɔɔ e-Dasefoi lɛ anɔ etsuɔ eyiŋ ni eto lɛ he nii. Esa akɛ enɛ atsirɛ wɔ ni wɔhi shi yɛ gbɛ́i ni kã wɔnɔ lɛ naa. Nyɛmi nuu ko ni atsɛɔ lɛ Kåre ni jɛ Norway ni eye afii 84, ni kɛ hiɛdɔɔ eshiɛ afii 70 sɔŋŋ lɛ wie akɛ: “Minuɔ he akɛ eji hegbɛ kpele kɛhã mi akɛ miisɔmɔ Yehowa, ni ji naanɔi a-Maŋtsɛ lɛ, ni mifata mɛi ni egbɛ́i krɔŋkrɔŋ lɛ kã amɛ nɔ lɛ ahe. Be fɛɛ be ni magbala Biblia mli anɔkwalei lɛ amli matsɔɔ mɔ ko, ni mana akɛ enu shishi ni ená miishɛɛ lɛ, minuɔ he akɛ eji hegbɛ kpele. Akɛ nɔkwɛmɔnɔ lɛ, kɛ́ mitsɔɔ amɛ nɔ ni Kristo kpɔmɔ afɔle lɛ feɔ ehãa wɔ, kɛ bɔ ni ebaahã wɔná naanɔ wala wɔsɛɛ yɛ jeŋ hee ni jalɛ kɛ toiŋjɔlɛ baahi mli lɛ mli lɛ, ehãa mitsui nyɔɔ mimli waa.”\n17 Eji anɔkwale akɛ, yɛ jeŋ lɛŋ hei komɛi lɛ, ewa akɛ aaaná mɛi ni miisumɔ ni amɛkase Nyɔŋmɔ he nii. Fɛɛ sɛɛ lɛ, kɛ́ wɔná mɔ kome po bo wɔtoi ni wɔtsɔɔ lɛ Nyɔŋmɔ gbɛ́i lɛ, ani wɔnáaa miishɛɛ taakɛ Kåre náa lɛ? Shi te wɔɔfee tɛŋŋ wɔfee Yehowa Odasefoi ni nakai beaŋ nɔŋŋ lɛ wɔye Yesu he odase lɛ? Wɔbaasusu sanebimɔ nɛɛ he yɛ nikasemɔ ni nyiɛ sɛɛ lɛ mli.\nGbɛ́i ko ni Tsɔɔ Wɔ Nibii Babaoo\nGbɛ́i lɛ shishi\nNɔ hewɔ ni esa\nYehowa ni bɔ nii fɛɛ\nEyaa nɔ ehãa afeɔ nɔ ni esumɔɔ, ni ehãa eyiŋtoo baa mli\nNɔ ni etsɔɔ wɔ yɛ ehe\nEbaanyɛ efee nɔ fɛɛ nɔ ni he hiaa ni efee koni ehã eshiwoi aba mli\nEtsɔɔ ebɔɔ nii lɛ anɔ etsuɔ esuɔmɔnaa nii he nii\nNɔ ko nɔ ko bɛ ni baanyɛ atsĩ enaa koni eyiŋtoo akaba mli


Mɛni Hewɔ Ayɔɔ Kristofoi Ajámɔ Kui Srɔtoi Babaoo Lɛ? | Biblia Sanebimɔi\nKANEMƆ YƐ Afrikaans Albania Amharic Arabic Arabic (Lebanon) Armenia Armenia (West) Azerbaijani Azerbaijani (Cyrillic) Bislama Blɔfo Bulgaria Cambodia Catalan Cebuano Chichewa Chinese (Shanghainese) Chinese (Sichuanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatia Czech Denmark Dutch Estonia Ewe Fiji Finland Fon Frafra French Ga Georgia Germany Gun Haitian Creole Hebri Hela Hiligaynon Hungary Iban Iloko Indonesia Isoko Italia Japan Kachin Kazakh Kazakh (Arabic) Kikaonde Kikuyu Kiluba Kinyarwanda Kirghiz Kirundi Korea Latvia Lingala Lithuania Low German Malagasy Malay Malayalam Malta Mambwe-Lungu Mongolia Moore Myanmar Norway Nzema Oromo Persia Poland Portugal (Portugal) Portuguese (Brazil) Romania Russia Samoa Sepedi Serbia (Roma) Serbian (Cyrillic) Sesotho (Lesotho) Setswana Shona Sidama Sinhala Slovak Slovenia Spania Swahili Sweden Tagalog Tatar Telugu Thailand Tigrinya Tsonga Turkey Turkmen Ukrain Venda Vietnam Xhosa Yoruba Zulu\nMɛni Hewɔ Ayɔɔ Kristofoi Ajámɔ Kui Srɔtoi Babaoo Lɛ?\nMɛi kɛ Yesu Kristo tsɔɔmɔi lɛ etsu nii kɛto nɔ ni wɔbaatsɛ lɛ akɛ Kristofoi ajámɔ kui srɔtoi. Kɛ̃lɛ, Biblia lɛ hãa wɔnaa akɛ anɔkwa Kristofoi ajámɔ kuu kome pɛ ni yɔɔ. Hã wɔsusu yiŋtoi etɛ ahewɔ ni wɔmuɔ sane naa nakai lɛ he wɔkwɛ.\nYesu wie akɛ, etsɔɔ “anɔkwale lɛ,” ni mra beiaŋ Kristofoi lɛ tsɛ amɛjámɔ lɛ akɛ “anɔkwale lɛ.” (Yohane 8:32; 2 Petro 2:2; 2 Yohane 4; 3 Yohane 3) Wiemɔi nɛɛ tsɔɔ akɛ, mɛi ni tsɔɔ nibii ni teɔ shi woɔ Yesu tsɔɔmɔi lɛ ehiii shi yɛ anɔkwa Kristofoi atsɔɔmɔ lɛ naa.\nBiblia lɛ tsɔɔ akɛ, esa akɛ Kristofoi fɛɛ ‘anaabu afee ekome.’ (1 Korintobii 1:10) Kɛ̃lɛ, jámɔi babaoo ni tsɛɔ amɛhe Kristofoi lɛ kɛ amɛhe kpãaa gbee yɛ tsɔɔmɔi bibii po ni hãa ayɔseɔ mɔ ko akɛ Kristofonyo lɛ he. Enyɛŋ eba kɔkɔɔkɔ akɛ jámɔi ni tsɛɔ amɛhe Kristofoi nɛɛ fɛɛ ajámɔ lɛ ja.—1 Petro 2:21.\nYesu gba efɔshi akɛ, mɛi babaoo baakɛɛ akɛ Kristofoi ji amɛ, kɛ̃lɛ amɛyeŋ efamɔi lɛ anɔ, ni ebaakpoo nakai mɛi lɛ. (Mateo 7:21-23; Luka 6:46) Jámɔŋ hiɛnyiɛlɔi ni tsɔɔ tsɔɔmɔi ni ejaaa koni amɛná mɛi ahe sɛɛ lɛ baalaka mɛi babaoo. (Mateo 7:15) Kɛfata he lɛ, mɛi komɛi hu baasumɔ ni amɛkɛ amɛhe adɔmɔ jámɔi ni tsɛɔ amɛhe Kristofoi lɛ, akɛni mɛi nɛɛ sumɔɔ ni akɛɛ amɛ nibii ni baaŋɔɔ amɛtoi anaa moŋ fe anɔkwalei ni yɔɔ Biblia lɛ mli.—2 Timoteo 4:3, 4.\nYɛ Yesu abɛbua ni kɔɔ ŋmaa lɛ kɛ jwɛi lɛ ahe lɛ mli lɛ, egba akɛ abaatse atua ashi anɔkwa Kristojamɔ (abaakwa anɔkwa Kristojamɔ). (Mateo 13:24-30, 36-43) Bei kpalaŋ baashwie mli ni anyɛŋ ana srɔto ni yɔɔ anɔkwa Kristofoi kɛ apasa Kristofoi ateŋ. Taakɛ Yesu gba fɔ̃ shi lɛ, Yesu bɔfoi lɛ agbele sɛɛ lɛ, akwa anɔkwa jámɔ kwraa. (Bɔfoi 20:29, 30) Eyɛ mli akɛ jámɔkwalɔi lɛ atsɔɔmɔi lɛ yɛ srɔtoi moŋ, kɛ̃lɛ, amale Kristofoi fɛɛ “edu gbɛ kɛje anɔkwale lɛ he.”—2 Timoteo 2:18.\nKɛfata he lɛ, Yesu gba fɔ̃ shi akɛ, be baashɛ ni srɔto ni yɔɔ anɔkwale Kristofoi kɛ apasa Kristofoi ateŋ lɛ baafee faŋŋ. Gbalɛ nɛɛ eba mli yɛ wɔbe nɛɛ, ni ji “shihilɛ gbɛjianɔtoo nɛɛ naagbee gbii lɛ amli.”—Mateo 13:30, 39.\nKɛmaje Mɔ Ko Kɛmaje Mɔ Ko Mɛni Hewɔ Ayɔɔ Kristofoi Ajámɔ Kui Srɔtoi Babaoo Lɛ?\nijwbq sane 91


Ohiafo ji Mi Moŋ Shi Niiatsɛ ji Mi yɛ Mumɔŋ | Wala Shihilɛ He Sane\nKANEMƆ YƐ Afrikaans Albania Amharic Arabic Armenia Armenia (West) Aymara Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Denmark Dutch Efik Estonia Ewe Finland French Ga Georgia Germany Guarani Haitian Creole Hebri Hela Hiligaynon Hungary Igbo Iloko Indonesia Italia Japan Kazakh Kikuyu Kinyarwanda Kirghiz Kirundi Korea Lingala Lithuania Luo Malagasy Malta Myanmar Ngabere Norway Nzema Ossetia Papiamento (Aruba) Papiamento (Curaçao) Poland Portuguese (Brazil) Quechua (Bolivia) Romania Russia Samoa Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Sweden Tagalog Tatar Thailand Tigrinya Tiv Tsonga Turkey Twi Ukrain Vietnam Xhosa Yoruba Zulu\nOhiafo ji Mi Moŋ Shi Niiatsɛ ji Mi yɛ Mumɔŋ\nMɔ ni gba ji Alexander Ursu\nMipapa kɛ epapa hi shĩa ko ni aama shi agbeko naa ni yɔɔ Cotiujeni, akrowa ko ni bɛ nii tsɔ ni yɔɔ he ni amrɔ nɛɛ ebatsɔ Moldova lɛ kooyigbɛ. Afɔ mi yɛ jɛmɛ yɛ December, afi 1939. Amɛbatsɔmɔ Yehowa Odasefoi yɛ afi 1930 afii lɛ mra beaŋ. Sɛɛ mli beni mimami hu baná ele akɛ minii le Biblia lɛ mli kwraa fe osɔfo lɛ ni yɔɔ akrowa lɛ, lɛ hu ebatsɔ Odasefonyo.\nBeni miye afii etɛ lɛ, atswa mipapa, mitsɛkwɛ̃, kɛ minii anane shishi tu kɛtee yiwalɛ nsarai amli akɛni amɛji Kristofoi ni fiii afã ko sɛɛ lɛ hewɔ. Mipapa yi ná wala. Yɛ afi 1947 beni Jeŋ Ta ni ji enyɔ lɛ ba naagbee lɛ, eku esɛɛ kɛba shĩa ní ekotosɛɛ wu lɛ eko eku. Eyɛ mli akɛ no mli lɛ ebɛ gbɔmɔtsoŋ hewalɛ kwraa moŋ, shi efi shi shiŋŋ yɛ ehemɔkɛyeli lɛ mli.\nTSAKEMƆI KPELE NI BA WƆSHIHILƐ MLI\nBeni miye afii nɛɛhu lɛ, atswa wɔweku lɛ kɛ Moldova Odasefoi ohai komɛi anane shishi tu kɛtee Siberia. Yɛ July 6, afi 1949 lɛ, abua wɔnaa awo tsina lɔlei amli kɛtee. Wɔkɛ gbii 12 fo gbɛ jɛkɛmɔ ni fe kilomitai 6,400 sɔŋŋ dani wɔwa yɛ Lebyazhe oketeke shidaamɔ he lɛ. No mli lɛ, jɛmɛ maŋ onukpai lɛ efee klalo kɛmiimɛ wɔ. Ajara wɔ awo kui bibii amli, ni amrɔ nɔŋŋ lɛ agbɛ wɔ ashwa jɛi niiaŋ fɛɛ. Skultsu bibioo ko ni kã shi eflo lɛ batsɔ wɔkuu lɛ shihilɛhe. No mli lɛ, etɔ wɔ bliboo ni wɔwerɛ eho wɔhe waa diɛŋtsɛ. Yoo onukpa ko ni fata wɔhe lɛ shi esɛŋ kɛlá lala ko ni Odasefoi fo beni Jeŋ Ta ni ji enyɔ lɛ yaa nɔ lɛ. Etsɛɛɛ kɛkɛ ni wɔ fɛɛ wɔhere lala lɛ nɔ kɛlá emli wiemɔi lɛ:\n“Atswa nyɛmimɛi babaoo ananeshi tu kɛtee he ko shɔŋŋ.\nAkɛ amɛ tee kooyigbɛ kɛ bokagbɛ fɛɛ.\nNyɔŋmɔ nitsumɔ ni amɛtsuɔ lɛ hewɔ lɛ, akɛ yiwaa gbala amɛtoi, ni beni amɛyɔɔ jɛmɛ lɛ amɛnyɛ amɛdamɔ kai ni baanyɛ agbe amɛ lɛ po anaa.”\nBeni be shwie mli lɛ, kɛ́ shɛ daa Hɔgbaa lɛ wɔyakaseɔ Biblia lɛ yɛ he ko ni kɛ wɔshĩa lɛ jɛkɛmɔ aaafee kilomitai 13. No beaŋ lɛ, efɔɔ kaa akɛ fɛ̃i beaŋ lɛ, wɔshiɔ shĩa hiɛ futɛfutɛ mli ni wɔnyiɛɔ kɛtsɔɔ snoo ni enɔkwɔlɛ shɛɔ wɔhɛ tɔ̃ɔ lɛ mli kɛyaa; be nɛɛ mli lɛ jeŋ jɔɔ tsɔ fe nine (ejɔɔ kɛshɛɔ -40°C). Wɔyi 50 loo nɔ ni fe nakai buaa wɔhe naa yɛ tsu bibioo ko mli. Wɔláa lala kome loo enyɔ loo etɛ kɛjeɔ shishi. Ajɛɔ tsuiŋ asɔleɔ, kɛkɛ lɛ abɔi Biblia sanebimɔi komɛi ahe susumɔ. Enɛ yaa nɔ aaafee ŋmɛlɛtswaa kome loo nɔ̃. No sɛɛ lɛ, wɔláa lalai krokomɛi hu kɛkɛ lɛ wɔsusu Biblia sanebimɔi krokomɛi hu ahe. Kwɛ bɔ ni nakai be lɛ waje wɔhemɔkɛyeli eha!\nKAI KROKOMƐI NI WƆKƐKPE\nYɛ Dzhankoy oketeke daamɔhe lɛ, aaafee afi 1974\nBeni shɛɔ afi 1960 mli lɛ, aha Odasefoi ni atswa amɛnane shishi tu lɛ heyeli babaoo. Tsɛ ohiafoi ji wɔ yɛ no beaŋ moŋ, shi minyɛ miyasara Moldova, ni jɛmɛ mikɛ Nina, ní efɔlɔi kɛ enii kɛ enaa fɛɛ hu ji Odasefoi lɛ kpe yɛ. Etsɛɛɛ kɛkɛ ni wɔbote gbalashihilɛ mli ni wɔku sɛɛ kɛtee Siberia, jɛmɛ wɔfɔ wɔbiyoo Dina yɛ afi 1964 mli, ni sɛɛ mli yɛ afi 1966 lɛ wɔfɔ wɔbinuu Viktor. Afii enyɔ sɛɛ lɛ, wɔfã kɛtee Ukraine ni wɔyahi shĩa bibioo ko mli yɛ Dzhankoy, maŋ ko ni kɛ Yalta ni yɔɔ Crimea ŋshɔnine lɛ nɔ lɛ jɛkɛmɔ aaafee kilomitai 160 lɛŋ.\nNo mli lɛ, agu Yehowa Odasefoi anitsumɔ lɛ yɛ Crimea, taakɛ eji yɛ Soviet Union niiaŋ fɛɛ lɛ. Shi shihilɛ lɛ bɛ kpɛŋŋ tsɔ, ni wɔkɛ yiwaa tsɔ ko hu ekpeee. Enɛ ha Odasefoi komɛi gbɔjɔ ekãa ni amɛkɛtsuɔ sɔɔmɔ nitsumɔ lɛ mli. Amɛsusu akɛ, akɛni amɛna nɔ waa yɛ Siberia hewɔ lɛ, kɛ́ amɛtɛje amɛhe kɛtsu nii kɛná amɛheloonaa nibii ni baaha amɛná shihilɛ lɛ ogbɔjɔ lɛ, tɔmɔ ko kwraa bɛ he.\nSHIHILƐI KOMƐI BATI WƆ SHI TRUKAA\nAkpɛlɛ ni wɔkɛ wɔshiɛmɔ nitsumɔ ni yɔɔ no beaŋ Soviet Union maji lɛ fɛɛ nɔ lɛ wo mla shishi yɛ March 27, afi 1991. Oya nɔŋŋ ni ato gbii 2 kpeei krɛdɛɛ ekomekomei kpawo ahe gbɛjianɔ yɛ maji lɛ fɛɛ anɔ. Ato akɛ wɔbaaya wɔkpee lɛ yɛ Odessa, ni yɔɔ Ukraine ni baaje shishi yɛ August 24 lɛ. Miyashɛ jɛmɛ nyɔɔŋ kome dani kpee lɛ baaje shishi bɔni afee ni mawa kɛsaa stediɔm wulu ni ato akɛ abaafee kpee lɛ yɛ lɛ.\nWɔtsuɔ nii ŋmɛlɛtswai babaoo, ni bei komɛi lɛ wɔkãmɔɔ stediɔm sɛi lɛ ekomɛi anɔ wɔwɔɔ. Odasefoi yei kui kui toɔ naa kɛsaa stediɔm lɛ hewɔ fɛɛ. Abua jwɛi ni shɛɔ ton 70 anaa ayashɛrɛ ashwie. Nyɛmimɛi ni kwɛɔ koni aná wɔɔhei lɛ yakpa maŋ lɛŋ fɛɛ kɛtao tsũi kɛha mɛi 15,000 ni aakpa gbɛ akɛ amɛbaaba kpee lɛ. Kɛkɛ ni trukaa lɛ, amaniɛbɔɔ ko ni wɔnu lɛ ha wɔtsui kumɔ!\nYɛ August 19, beni eshwɛ gbii enumɔ pɛ ni kpee lɛ baaje shishi lɛ, amɔ no beaŋ USSR nɔyelɔ Mikhail Gorbachev, beni etee eejɔɔ ehe fioo yɛ he ko ni bɛŋkɛ Yalta lɛ. Aha wɔle akɛ, aŋmɛŋ wɔ gbɛ koni wɔfee kpee lɛ yɛ stediɔm lɛ dɔŋŋ. Enɛ ha nyɛmimɛi ni baaba kpeei lɛ bɔi nyɛmimɛi ni toɔ kpeei lɛ he gbɛjianɔ lɛ tɛlifoŋtswaa kɛbibii akɛ, “No hewɔ lɛ, mɛni wɔbaafee bɔs kɛ oketekei ni wɔyahai lɛ?” Beni nyɛmimɛi ni toɔ kpee lɛ he gbɛjianɔ lɛ esɔle yɛ sane lɛ he saŋŋ lɛ, amɛto he akɛ, “Bo lɛ, nyɛbaa!”\nAkpaaa sɔlemɔ kɛ nibii ahe gbɛjianɔ too kɔkɔɔkɔ. Nyɛmimɛi ni toɔ tsɔji ahe gbɛjianɔ lɛ tee amɛyakpee nyɛmimɛi ni jɛ Soviet Union maji krokomɛi anɔ amɛbaa kpee lɛ, ni amɛkɛ mɛi nɛɛ tee amɛwɔɔhei lɛ. Daa leebi lɛ, Kpee Ajinafoi Akuu lɛ yanaa maŋ onukpai lɛ. Daa gbɛkɛ kɛ́ amɛku amɛsɛɛ lɛ, amɛkɛ sanekpakpa ko baaa.\nAHA WƆSƆLEMƆI LƐ AHETOO\nYɛ Soo August 22, beni eshwɛ gbi enyɔ ni kpee be lɛ baaje shishi lɛ, Kpee Ajinafoi Akuu lɛ ku amɛsɛɛ amɛba kɛ miishɛɛ sane akɛ: Akpɛlɛ nɔ akɛ wɔfee kpee lɛ agbɛnɛ! Beni wɔlá shishijee lala ni wɔfee ekome kɛsɔle lɛ, wɔmiishɛɛ yi obɔ kɛteke nɔ. Beni akpa Hɔɔ kpee lɛ, wɔhi kpee lɛ shishi kɛyashi jenamɔ tɔ̃ɔ, wɔkɛ wɔhe gbagbaa sane ni wɔná nanemɛi hei. Náa Kristofoi ni hemɔkɛyeli mli wa aahu akɛ amɛnyɛ amɛdamɔ kai ni mli wawai anaa!\nKpee ni afee yɛ Odessa, yɛ afi 1991\nKɛjɛ beni afee kpee nɛɛ, afii 22 kɛ sɛɛ eho, ni wɔná mumɔŋ shweremɔi babaoo diɛŋtsɛ. Amamɔ Maŋtsɛyeli Asai yɛ Ukraine niiaŋ fɛɛ, ni Maŋtsɛyeli lɛ he shiɛlɔi ayibɔ etee hiɛ kɛjɛ shiɛlɔi 25,000 yɛ afi 1991 kɛbashɛ shiɛlɔi ni fa fe 150,000 amrɔ nɛɛ!\nMIKÃ HE MIJI NIIATSƐ YƐ MUMƆŊ\nWɔweku lɛ yɛ nakai shĩa lɛ nɔŋŋ ni yɔɔ Dzhankoy lɛ mli lolo, amrɔ nɛɛ ebatsɔ maŋ wulu kɛ emli bii aaafee 40,000. Eyɛ mli akɛ beni wɔjɛ Siberia wɔbashɛ biɛ yɛ afi 1968 lɛ, Odasefoi fioo pɛ wɔbanina moŋ, shi amrɔ nɛɛ asafoi ekpaa sɔŋŋ yɔɔ biɛ, yɛ Dzhankoy.\nMiweku lɛ hu eda. Amrɔ nɛɛ mina yinɔi ejwɛ yɛ miweku lɛ mli ni miisɔmɔ Yehowa—mi kɛ miŋa, wɔbii lɛ, amɛbii, kɛ amɛbii abii.\nKɛmaje Mɔ Ko Kɛmaje Mɔ Ko Ohiafo ji Mi Moŋ Shi Niiatsɛ ji Mi yɛ Mumɔŋ